sagorsarker/bangla-wikipedia huggingface dataset:
এর্নো রুবিক

এর্নো রুবিক (Ernő Rubik) (হাঙ্গেরীয় ভাষায়: (rubik ˈɛrnøː) একজন হাঙ্গেরীয় বংশোদ্ভূত ভাস্কর ও স্থাপত্য বিদ্যার অধ্যাপক যিনি ১৯৭৪ সালে রুবিক্‌স কিউব উদ্ভাবন করেন। উনি রুবিক্‌স কিউব ছাড়াও বিভিন্ন যান্ত্রিক পাজল যেমন, রুবিক্স ম্যাজিক, রুবিক্স ম্যাজিকঃ মাস্টার এডিশন, রুবিক্স স্ন্যাক এবং রুবিক্স ৩৬০ আবিষ্কারের জন্য বিখ্যাত।
এর্নো রুবিক হাঙ্গেরির, বুদাপেস্টে ১৯৪৪ সালে জন্ম গ্রহণ করেন। তাঁর বাবা এর্নো রুবিক ফ্লাইট ইঞ্জিনিয়ার এবং Esztergom এয়ারক্রাফট ফ্যাক্টরির এয়ারক্রাফট ডিজাইনার। তাঁর মা ম্যাগদলনা জ্যনতো ছিলেন একজন কবি। এর্নো রুবিকের ছেলেবেলা কাটে বুদাপেস্টে। ছোটবেলায় ছবি আকার শখ ছিল এবং প্রচুর ছবি আঁকতেন।
এর্নো রুবিক ১৯৬৭ সনে টেকনোলজিক্যাল ইউনিভার্সিটি হাঙ্গেরি থেকে স্থাপত্যে ডিপ্লোমা করেন। পরবর্তিতে পোস্টগ্রাজুয়েশন করেন। তিনি একাডেমি অব অ্যাপ্লায়েড আর্ট এন্ড ক্রাফটে একজন ইন্সট্রাক্টর হিসাবে যোগদান করেন। তাঁর কাজের অবসর সময়গুলোতে তিনি ত্রিমাত্রিক ডিজাইন নিয়ে কাজ করতেন। এর্নো তাঁর কাজকে ভালোবাসতেন। তিনি স্থাপত্য বিদ্যায় যথেষ্ট আগ্রহী ছিলেন, কারণ হিসেবে তিনি বলেন, এটি বিজ্ঞান,প্রযুক্তি এবং কলার সংমিশ্রণ। পেশায় একজন শিক্ষক হিসাবে তিনি বিশ্বাস করতেন, শিক্ষা হল সর্বোত্তম পান্থা কোন কিছু জানার এবং আবিষ্কারের। ১৯৭৪ সনের শেষ দিকে তিনি চলনক্ষম খন্ড দ্বারা গঠিত একটা কিউব (ঘনক) বানানোর চিন্তা করেন এবং একটা আইডিয়াও দাঁড় করিয়ে ফেলেন। তিনি প্রথম দিকে 2x2x2 কিউব বানানোর কথা চিন্তা করলেও পরবর্তিতে তিনি 3x3x3 কিউব বানানোর দিকে ঝুঁকেন। কারণ এই ধরনের কিউবে সেন্টার পিসটা সবসময় মাঝে থাকে। তারপর তিনি অনেক ধরনের ডিজাইন নিয়ে পরীক্ষা নিরিক্ষা করলেন। এরমধ্যে ইলাস্টিক ব্যান্ড দিয়ে কিউবের টুকরা গুলো বেঁধে রাখার মত ডিজাইনও ছিল। শেষ পর্যন্ত তিনি সফলকাম হলেন। কিউবটি ছিল অনেকগুলো টুকরো দ্বারা গঠিত যা ভেতর থেকে আবদ্ধ। এর টুকরোগুলো ডান,বাম,উপর,নিচে,পেছনের দিক দিয়ে ঘড়ির কাঁটার দিকে ও বিপরীত দিকে ঘুরানো যেত। কিউবের ছয় দিকে ছয় রঙ যথা ক্রমে সবুজ, নীল, সাদা, হলুদ, লাল কমলা। রুবিক্স কিউবটির বৈশিষ্ট হলো এটিকে ঘুরিয়ে পেঁচিয়ে প্রায় ৪৩২৫২০০৩২৭৪৪৮৯৮৫৬০০০টি ভিন্ন আকার দেয়া যায়। যার মধ্যে কেবল একটি শুদ্ধ। তিনি তখন কল্পনা করেননি পরবর্তিতে তাঁর কিউবটির এই ডিজাইন করা এই কিউবটি বিশ্বব্যাপী এত জনপ্রিয়তা পাবে। ১৯৭৫ সালে রুবিক তাঁর কিউবের জন্য হাঙ্গেরীয় প্যাটেন্ট লাভ করেন। এবং ১৯৮৭ সালে আন্তর্জাতিক প্যাটেন্ট লাভ করেন।
পরবর্তিতে ১৯৮০ সনে এর্নো রুবিক গেইম এন্ড পাজেল জার্নাল És játék এর সম্পাদক হন। ১৯৮৩ সালে তিনি রুবিক স্টুডিও খুলেন যেখানে তিনি বিভিন্ন খেলনা এবং আসবাবপত্র ডিজাইন করতেন। ১৯৮৭ সনে তিনি পূর্ণ মর্যাদার অধ্যাপক হন এবং ১৯৯০ সালে হাঙ্গেরিয়ান ইঞ্জিনিয়ারিং একাডেমির প্রেসিডেন্ট হন। একাডেমিতে তরুণ ও মেধাবী ইঞ্জিনিয়ারদের কল্যাণ এর লক্ষে তিনি ইন্টারন্যাশনাল রুবিক্স ফাউন্ডেশন প্রতিষ্ঠা করেন।
বর্তমান সময়ে এর্নো রুবিক ভিডিও গেম ডেভেলপমেন্ট এবং স্থাপত্য সংক্রান্ত বিভিন্ন বিষয়ে কাজ করছেন।
এর্নো রুবিককে খুব কমই জনমানুষের সামনে আসতে দেখা যায়। তাঁর সাথে যোগাযোগ করা খুব কষ্টসাধ্য। তিনি স্পিডকিউবিং ইভেন্ট গুলোতে সচারচর যান না। তারপরও ২০০৭ সালের বুদাপেস্টে অনুষ্ঠিত ওয়ার্ল্ড চ্যাম্পিয়নশিপে গিয়েছিলেন। তাছাড়া ২০০৭ সালের জুলাইয়ে তিনি ব্রিজেস বিটওইন ম্যাথমেটিক্স এন্ড আর্টস কনফারেন্সে একটি লেকচার দেন, ভক্তদের অটোগ্রাফও দেন।
এর্নো রুবিক ইউ এস এ সাইন্স এন্ড ইঞ্জিনিয়ারিং ফেস্টিভালের একজন উপদেষ্টা।
এর্নো রুবিক কিউব গড়ে প্রায় এক মিনিটে সমাধান করতে পারেন যেখানে ওয়ার্ল্ড রেকর্ড প্রায় ৫.৫৫ সেকেন্ড।
কুলো

কুলো বা কুলা বড় সমতল তলাওয়ালা চ্যাপ্টা পাত্র যার একটি দিকের কানা খোলা। আকৃতি অনেকটা ইংরেজি অক্ষর D-এর মত। বক্র দিকটি উঁচু কানাওয়ালা। সোজা দিকটি কানা ছাড়া। এর উপর না-বাছা চাল (অর্থাৎ ধানের খোসা ইত্যাদি মিশ্রিত চাল) নিয়ে পাছড়ানো হয়। তবে কুলো আর নানান কাজেও ব্যবহার হয়। যেমন মাটি থেকে আবর্জনা সংগ্রহ করা বা শস্যাদি ঝাড়বার কাজে ব্যবহার করা যায়। কুলো ভেঙ্গে গেলে তাকে খাদ্য শস্য বাছবার কাজের বদলে এইসব কাজে ব্যবহার করা হয়, তাই থেকে “ছাই ফেলতে ভাঙা কুলা” বাগধারাটি এসেছে।
কুলোর উপর না-বাছা চাল (অর্থাৎ ধানের খোসা ইত্যাদি মিশ্রিত চাল) নিয়ে কুলোর কিনারার বক্র অংশটি ধরে উপর নিচে ঝাঁকানো হয়। ফলে কানাবিহীন অংশটি, যা ধরে থাকা অংশ থেকে সবচেয়ে দূরে থাকে, সেই অংশের গতি সবচেয়ে বেশি হয়। চাল ও খোসার মিশ্রণ একবার হাওয়ায় লুফলে ভারী চাল তারাতাড়ি নিচে পড়ে, কিন্তু হাল্কা ধানের খোসা বাতাসের রোধের ফলে ধীরে পরে ও চালের উপরে আলাদা স্তর তৈরি করে যা সহজেই আলাদা করে কানাবিহীন অংশ দিয়ে ফেলে দেওয়া যায়।
কুলা ধান ভান্তে ব্যবহৃত হলেও এর নানাবিধ ব্যবহার রয়েছে।
যেমনঃ
গায়ে হলুদ এঃ সাধারনত বিবাহ অনুষ্ঠানের আগে বাঙ্গালী রীতিতে বর ও কনের বাড়ীতে গায়ে হলুদ অনুষ্ঠান হয় এবং সেখানে কুলার উপস্থিতি লক্ষনীয়।
কুলা দিয়ে ধান ঝাড়ার কাজেও ব্যবহার করা হয়।
জীব

জীববিজ্ঞান -এর ভাষায় জ্ঞাত মহাবিশ্বের যে সমস্ত সত্তা জীবনের বৈশিষ্ট্যাবলি ধারণ ও প্রদর্শন করে, তাদের "জীব" ( বা Life form) বলে।
জীবদেরকে শ্রেণিকরণবিজ্ঞানের মাধ্যমে বিভিন্ন দলে ভাগ করা হয়েছে যাদের মধ্যে আছে বহুকোষীয় প্রাণী, উদ্ভিদ ও ছত্রাক শ্রেণির জীব এবং এককোষীয় অণুজীব যেমন প্রোটিস্ট, ব্যাকটেরিয়া এবং আর্কিয়া শ্রেণির জীব। সব ধরনের জীব প্রজনন, বৃদ্ধি ও বিকাশ, রক্ষণাবেক্ষণ এবং উদ্দীপনায় সাড়া দিতে সক্ষম। বহুকোষীয় জীবগুলির দেহ বিকাশ লাভের সময় এগুলির কোষগুলির পৃথকীকরণ ঘটে এবং বিশেষ বিশেষ কাজের জন্য কলা, অঙ্গ এবং তন্ত্রের উদ্ভব ঘটে।
একটি জীব হয় প্রাককেন্দ্রিক বা সুকেন্দ্রিক। প্রাককেন্দ্রিক জীবগুলিকে দুইটি অধিরাজ্যে (ডোমেইন) ভাগ করা হয়েছে - ব্যাকটেরিয়া ও আর্কিয়া। অন্যদিকে সুকেন্দ্রিক জীবগুলির কোষগুলির ভেতরে ঝিল্লিতে আবৃত একটি কোষকেন্দ্র বা নিউক্লিয়াস থাকে এবং একই সাথে ঝিল্লি দ্বারা আবৃত কোষীয় অঙ্গাণু নামের বিভিন্ন প্রকোষ্ঠ থাকে (যেমন প্রাণীকোষের মাইটোকন্ড্রিয়া এবং উদ্ভিদকোষের প্লাস্টিড)। ছত্রাক, প্রাণী ও উদ্ভিদ হলো সুকেন্দ্রিক জীবসমূহের তিনটি রাজ্যের উদাহরণ।
বিভিন্ন প্রকাশিত তথ্য অনুযায়ী পৃথিবীতে বর্তমানে জীব প্রজাতির সংখ্যা ২০ লক্ষ থেকে ১ লক্ষ কোটি পর্যন্ত হতে পারে। এদের মধ্যে প্রায় ১৭ লক্ষ প্রজাতির জীব সম্পর্কে তথ্য নথিভুক্ত করা হয়েছে। পৃথিবীর ইতিহাসে এ পর্যন্ত ৫০০ কোটির বেশি প্রজাতির জীবের আবির্ভাব হয়েছে এবং এদের শতকরা ৯৯ ভাগই বিলুপ্ত হয়ে গেছে বলে ধারণা করা হয়।
২০১৬ খ্রিস্টাব্দে বর্তমান বিশ্বে বিরাজমান সমস্ত জীবের সর্বশেষ সার্বজনীন অভিন্ন পূর্বপুরুষ জীব-এর ৩৫৫টি বংশাণুর একটি সংকলন চিহ্নিত করা হয়।
১৯৬৯ সালে বিজ্ঞানী হুইটেকার পৃথিবীর জীবজগৎ কে পাঁচটি রাজ্যে ভাগ করেন। এই পাঁচটি রাজ্য হল;
মোনেরা,প্রোটিস্টা, ফানজি, প্ল্যান্টি এবং অ্যানিমালিয়া।
সমস্ত জীবের নির্দিষ্ট আকার ও আয়তন থাকে এবং জীবদেহ একটি বা অনেকগুলি কোষ নিয়ে গঠিত হয়। জীবকোষে প্রোটোপ্লাজম থাকে। জীবদেহে শ্বসন, রেচনক্রিয়া, পুষ্টি, বৃদ্ধি, চলন ও গমন হয়। জীবের জনন হয়, উত্তেজনায় সাড়া দেয় এবং নির্দিষ্ট জীবনচক্র থাকে। জীবের বিপাকক্রিয়া, পরিব্যক্তি, জন্ম ও মৃত্যু ঘটে।
 উদ্ভিদ
প্রজাতি

জীববিজ্ঞানে-একটা প্রজাতি হচ্ছে শ্রেণিবিন্যাসের মূল ভিত্তি এবং একটা শ্রেণি বিন্যাসগত অবস্থান এবং জীববৈচিত্র্যের একক সত্তা হিসেবেও বিবেচনা করা যায়।
সমগুণসম্পন্ন ও সমবৈশিষ্ট্য সম্পন্ন জীবকুলকে একেকটি প্রজাতি বলে।
২০১১ সালের এক গবেষণায় ভবিষ্যদ্বাণী করা হয়েছিল যে পৃথিবীতে প্রায় ৮.৭ মিলিয়ন প্রজাতি রয়েছে এবং আমরা তাদের মধ্যে সম্ভবত ১.৬ মিলিয়ন প্রজাতি সনাক্ত করেছি।
প্রজাতি জীববিজ্ঞানের সাথে সম্পর্কিত একটি শব্দ; <nowiki>"</nowiki>প্রজাতি হলো এমন এক জীবগোষ্ঠী যারা নিজেদের মধ্যে যৌন মিলনে এবং উর্বর সন্তান উৎপাদনে সক্ষম কিন্ত অনুরুপ দৈহিক গঠন বিশিষ্ট নিকটতম জীবগোষ্ঠী হতে সম্পূর্ণ আলাদা<nowiki>"</nowiki>। যেটি ভাষায় বলতে বুঝায় বিভিন্ন বৈশিষ্ট্যে সর্বাধিক মিলসম্পন্ন একদল জীব, যারা নিজেদের মধ্যে প্রজননে সক্ষম। এটি জৈব-শ্রেণিবিন্যাস ও শ্রেণিবিন্যাস-ক্রমের অন্যতম একক। সাধারণভাবে প্রজাতি বলতে কয়েকটি অর্গানিজমের সমষ্টি বুঝায়। সাধারণত ভিন্ন প্রজাতিভুক্ত জীবেরা প্রজননের মাধ্যমে সন্তান উৎপাদনে অক্ষম হয়ে থাকে। প্রজাতি বলতে আরও বোঝায় যা শ্রেনীবিন্যাসবিদ্যার(t a x o n o m y)একটি ধাপ যা গণের নিচে অবস্থিত ও শ্রেণিবিন্যাস এর সবচেয়ে নিচের ধাপ। প্রজাপতির কতগুলো বৈশিষ্ট্য নিম্নে উপস্থাপন করা হলো:
ক. প্রতিটি প্রজাতি আপন বৈশিষ্ট্যে স্বতন্ত্র।
খ. প্রজাতির সদস্যরা পরস্পরের মধ্যে জিন বিনিময়ে সক্ষম।
আর্থার অ্যালবিস্টন

আর্থার রিচার্ড অ্যালবিস্টন (জন্ম জুলাই ১৪, ১৯৫৭ এডিনবরা) একজন স্কটিশ সাবেক ফুটবল খেলোয়াড়।
অ্যালবিস্টন ১৯৭২ সালের জুলাই মাসে ম্যানচেস্টার ইউনাইটেড ক্লাবে শিক্ষানবিশ হিসেবে যোগ দেন এবং ১৯৭৪ সালে পেশাদার খেলোয়াড় হিসেবে নাম লেখান। ১৯৭৪ সালে স্থানীয় প্রতিপক্ষ ম্যানচেস্টার সিটির বিপক্ষে লীগ কাপের তৃতীয় রাউন্ডে তার অভিষেক হয়। তিনি ম্যানচেস্টার ইউনাইটেডে তার ১৪ বছরের খেলোয়াড়ী জীবনে ৩৭৯ টি খেলায় অংশ নিয়েছেন এবং ৬ টি গোল করেছেন। ১৯৭৭, ১৯৮৩, ও ১৯৮৫ সালের এফএ কাপ বিজয়ে তিনি দলের সাথে ছিলেন। ১৯৮৮ সালের আগস্ট মাসে অ্যালবিস্টন ম্যানচেস্টার ইউনাইটেড ছেড়ে ওয়েস্ট ব্রমউইচ অ্যালবিওন ক্লাবে যোগ দেন, যার ম্যানেজার ছিলেন সাবেক রেড ডেভিল ম্যানেজার রন অ্যাটকিনসন। ১৯৮৮ সালের আগস্টে লিচেস্টার সিটির বিপক্ষে অ্যালবিওনের হয়ে তার অভিষেক ঘটে। তিনি এই ক্লাবে ৪৭ খেলায় ২টি গোল করেছেন। একমৌসুম পরেই তিনি ডান্ডি ক্লাবে যোগ দেন। পরবর্তীতে তিনি চেস্টারফিল্ড, চেস্টার সিটি, নরওয়ের ক্লাব মোল্ডে ও আয়র ইউনাইটেড ক্লাবে খেলেছেন। তার পেশাদারী জীবনে তিনি ৪৬৪ খেলায় অংশ নিয়ে ৭ গোল করেছেন। এছাড়া তিনি ফুটবল লীগের বাইরের দলেও খেলেছেন।
স্কটল্যান্ড দলের পক্ষে তিনি ১৪ টি আন্তর্জাতিক ম্যাচে অংশ নিয়েছেন। ১৯৮১ সালের ১৪ অক্টোবর নর্দার্ন আয়ারল্যান্ড দলের বিপক্ষে তার অভিষেক হয়। তিনি মাত্র ১টি ফিফা বিশ্বকাপ খেলায় অংশ নিয়েছেন। ১৯৮৬ সালের ১৩ জুন উরুগুয়ের বিপক্ষে গ্রুপ ই'র খেলায় তিনি অংশ নেন এবং তার দল ০-০ গোলে ড্র করে।
খেলা থেকে অবসর নিয়ে অ্যালবিস্টন ১৯৯৬-৯৭ সালে ড্রয়লসডেন ক্লাবে ম্যানেজার হিসেবে যোগ দেন। ২০০০-০৪ সাল পর্যন্ত তিনি ম্যানচেস্টার ইউনাইটেড ক্লাবের জুনিয়র কোচ ছিলেন। এছাড়া ম্যানচেস্টার ইন্ডিপেন্ডেন্টের রেডিও ভাষ্যকার হিসেবেও তিনি কাজ করেছেন।
আলিজে

আলিজে () হচ্ছেন একজন ফরাসি গায়িকা। ১৯৮৪ সালের ২১ আগস্ট কর্সিকায় জন্ম নেয়া আলিজে ২০০০ সালে গানের জগতে প্রবেশ করেন নিজের প্রথম গানের অ্যালবাম "গুর্‌মঁদিজ (Gourmandises)"-এর মাধ্যমে। অ্যালবামটি শুধুমাত্র ফ্রান্সেই নয়, ফ্রান্সের বাইরেও বেশ সাফল্য লাভ করেছিল। এই অ্যালবামের গান, "মোয়া...লোলিতা (Moi... Lolita)"-র বদৌলতে তিনি ২০০১ সালে ফ্রান্সের সবচেয়ে বেশি বিক্রি হওয়া অ্যালবামের গায়িকার সম্মান লাভ করেন। অ্যালবামটির ৮ লাখেরও বেশি কপি বিক্রি হয়েছে। এরপরে তিনি ২০০৩ সালে তার দ্বিতীয় অ্যালবাম "মে কুরঁ এলেকত্রিক (Mes Courants Électriques)" প্রকাশ করেন। এটি তার প্রথম অ্যালবামের মতো সাফল্য লাভ না করলেও এটির ৪ লাখের বেশি কপি বিক্রি হয়, যা ব্যবসায়িকভাবে বেশ সফল। এই অ্যালবামের পরে তিনি পাঁচ বছর গানের জগৎ থেকে দূরে থাকেন, এর মধ্যে তিনি ফরাসি গায়ক জেরেমি শাতলাঁ কে বিয়ে করেন এবং তাদের ঘরে অ্যানি-লি নামের একজন কন্যাসন্তানের জন্ম হয়েছে। এর পর তিনি ২০০৭ সালে "সিকেদেলিস (Psychédélices)" নামক অ্যালবামের গানসম্ভার দিয়ে শ্রোতাদের মন জয় করতে প্রকাশ করেন, যা ফরাসি মিউজিক ডাউনলোড চার্টে সপ্তম স্থান ও মেক্সিকান মিউজিক চার্টে তিন নম্বর স্থান অর্জন করে।
ভারতের অর্থনীতি

ভারতের অর্থনীতি বিশ্বের তৃতীয় বৃহত্তম (ক্রয় ক্ষমতায়) এবং পঞ্চম বৃহত্তম (Nominal) অর্থনীতি; ২০১৭ সালে এর মোট অভ্যন্তরীণ উৎপাদন ছিল ৯.৫ ট্রিলিয়ন মার্কিন ডলার (PPP) এবং ২.৪৫ ট্রিলিয়ন (Nominal) মার্কিন ডলার। ভারত বিশ্বের প্রবৃদ্ধিশীল অর্থনীতিগুলির মধ্যে সবচেয়ে নিম্নোক্ত ২০১৭ সালে ভারতের মোট অভ্যন্তরীণ উৎপাদনের প্রবৃদ্ধি হার ছিল -৬%।
ভারতের অর্থনীতি বৈচিত্র্যময়। কৃষিকাজ, হস্তশিল্প, বস্ত্রশিল্প, উৎপাদন, এবং বিভিন্ন সেবা ভারতের অর্থনীতির অংশ। ভারতের শ্রমশক্তির দুই-তৃতীয়াংশ প্রত্যক্ষভাবে কিংবা পরোক্ষভাবে কৃষিখাত থেকে তাদের জীবিকা নির্বাহ করে। তবে সেবাখাত ক্রমেই প্রসার লাভ করছে এবং ভারতের অর্থনীতির একটি গুরুত্বপূর্ণ অংশ হয়ে উঠেছে। ডিজিটাল যুগের আবির্ভাবের পর ইংরেজিতে সাবলীলভাবে কথা বলতে পারদর্শী তরুণ ও শিক্ষিত লোকের সহজলভ্যতাকে কাজে লাগিয়ে ভারত আউটসোর্সিং, ক্রেতা সেবা ও কারিগরি সহায়তা দানের একটি গুরুত্বপূর্ণ অঞ্চলে পরিণত হয়েছে। ভারত সফটওয়্যার ও আর্থিক সেবার ক্ষেত্রে সারা বিশ্বে অতি-দক্ষ শ্রমিক সরবরাহ করে থাকে। এছাড়া উৎপাদন, ওষুধ শিল্প, জীবপ্রযুক্তি, ন্যানোপ্রযুক্তি, টেলিযোগাযোগ, জাহাজ নির্মাণ, বিমানভ্রমণ এবং পর্যটন শিল্পগুলিতেও ভবিষ্যতে জোরালো প্রবৃদ্ধির সম্ভাবনা আছে।
স্বাধীনতা লাভের পর ইতিহাসের অধিকাংশ সময় জুড়ে ভারত সমাজবাদী দৃষ্টিভঙ্গিতে অর্থনীতি চালানোর চেষ্টা করে। তখন অর্থনীতিতে বেসরকারী খাতের অংশগ্রহণ, বৈদেশিক বাণিজ্য এবং সরাসরি বৈদেশিক বিনিয়োগের উপর সরকারের কঠোর নিয়ন্ত্রণ ছিল। তবে ১৯৯০-এর দশকের শুরু থেকে ভারত ক্রমে উদারপন্থী অর্থনৈতিক সংস্কারের মাধ্যমে তার বাজারগুলি উন্মুত করতে শুরু করে। সরকারী শিল্পগুলির বেসরকারীকরণ বেশ ধীরে রাজনৈতিক বিতর্কের মধ্য দিয়ে এগিয়ে চলেছে।
দ্রুত বর্ধনশীল জনসংখ্যা ভারতের একটি প্রধান সমস্যা এবং এটি অর্থনৈতিক ও সামাজিক সমতা অর্জনের জন্য একটি বড় বাধা।
স্বতঃসিদ্ধ ব্যবস্থা

গণিতে কোন স্বতঃসিদ্ধ ব্যবস্থা () বলতে কতগুলি স্বতঃসিদ্ধের একটি সেটকে বোঝায়, যে সেটের কিছু বা সমস্ত স্বতঃসিদ্ধকে কাজে লাগিয়ে যৌক্তিকভাবে বিভিন্ন উপপাদ্যে উপনীত হওয়া যায়।
স্বতঃসিদ্ধ ব্যবস্থা ও তা থেকে উদ্ভূত সমস্ত উপপাদ্য একটি গাণিতিক তত্ত্ব প্রতিষ্ঠা করে।
প্রতীকী যুক্তিবিজ্ঞান

প্রতীকী যুক্তিবিজ্ঞান () গণিতের একটি শাখা যেখানে প্রতীকসমূহের স্ট্রিংগুলির বিশুদ্ধ রূপগত বৈশিষ্ট্যগুলি (purely formal properties) আলোচনা করা হয়। দুইটি উৎস থেকে এই শাখায় গবেষণার আগ্রহ সঞ্চার হয়েছে। প্রথমত দার্শনিক যুক্তিবিজ্ঞানে ব্যবহৃত শব্দগুলিকে প্রতীকী যুক্তিবিজ্ঞানে ব্যবহৃত প্রতীক দিয়ে নির্দেশ করা যায়। দ্বিতীয়ত, প্রতীকী যুক্তিবিজ্ঞানে প্রতীকগুলির উপর বিভিন্ন পরিবর্তন সাধনের জন্য যে নিয়মগুলি আছে, সেগুলি একটি কম্পিউটার ব্যবস্থায় বাস্তবায়ন করা সম্ভব।
প্রতীকী যুক্তিবিজ্ঞানকে সাধারণত দুইটি উপক্ষেত্রে ভাগ করা হয়—প্রস্তাবনামূলক যুক্তিবিজ্ঞান এবং বিধেয় যুক্তিবিজ্ঞান।
স্বতঃসিদ্ধমূলক সেট তত্ত্ব

গণিতে স্বতঃসিদ্ধমূলক সেট তত্ত্ব () সেট তত্ত্বের একটি কঠোর গাণিতিক সংস্কারসাধিত রূপ। সরল সেট তত্ত্বের কূটাভাসগুলির সমাধানের লক্ষ্যে প্রথম-মাত্রার যুক্তিবিজ্ঞানের মাধ্যমে এটি রচিত হয়।
জার্মান গণিতবিদ গেয়র্গ কান্টর ১৯শ শতকের শেষ দিকে সেট তত্ত্বের ভিত্তি প্রস্তুত করেন। প্রথমদিকে তত্ত্বটি বিতর্কিত হলেও এটি পরবর্তীতে আধুনিক গণিতের একটি ভিত্তি তত্ত্বে পরিণত হয়, কেননা সেট তত্ত্বে গণিতের অন্যান্য ঐতিহ্যবাহী ক্ষেত্র (যেমন- বীজগণিত, গাণিতিক বিশ্লেষণ, টপোগণিত, ইত্যাদি) থেকে প্রাপ্ত গাণিতিক বস্তুসমূহ (যেমন- সংখ্যা, ফাংশন) সম্পর্কে বলা প্রস্তাবনাগুলি (propositions) একটিমাত্র তত্ত্বেই আলোচিত হয় এবং এগুলিকে ঠিক বা ভুল প্রমাণ করার জন্য সেট তত্ত্ব কতগুলি আদর্শ স্বতঃসিদ্ধের একটি সেট প্রদান করে।
কিন্তু দেখা গেল সেট তত্ত্বে অতি ব্যবহৃত কিছু যুক্তি (argument) কূটাভাসের জন্ম দেয়। অথচ এই যুক্তিগুলোই গণিতের সবচেয়ে কার্যকর যুক্তিগুলোর অন্যতম এবং বিধিগত যুক্তিবিজ্ঞানের (formal logic) একেবারে প্রাথমিক কাঠামো এদের ওপরেই দাঁড়িয়ে আছে। কান্টরের সরল সেট তত্ত্বে সংশোধন এনে বলা হল এতে প্রদত্ত সেটের সংজ্ঞা অতিরিক্ত সরল (naive), এবং স্বতঃসিদ্ধের (axioms) ভিত্তিতে তত্ত্বটি নতুন করে বর্ণনা করার প্রয়াস নেয়া হল। জারমেলো-ফ্রাঙ্কেলের সেট তত্ত্ব এদের মধ্যে সবচেয়ে জনপ্রিয়।
অনাদর্শ বিশ্লেষণ

অনাদর্শ বিশ্লেষণ () গণিতের একটি শাখা যেখানে ক্ষুদ্রাণুর (infinitesimal) একটি কঠোর (rigorous) ধারণাকে কাজে লাগিয়ে গাণিতিক বিশ্লেষণ সূত্রাবদ্ধ করা হয়।
১৯৬০-এর দশকের শুরুর দিকে গণিতবিদ আব্রাহাম রবিনসন অনাদর্শ বিশ্লেষণের ধারণা প্রথম উপস্থাপন করেন। তিনি বাস্তব সংখ্যাসমূহের ফিল্ডের উপর এই তত্ত্ব প্রয়োগ করেন। এই তত্ত্বের উপর লেখা তার বিখ্যাত বইটির নাম "Non-standard Analysis"। বইটি ১৯৬৬ সালে প্রথম প্রকাশিত হয়।
গ্যোডেল সংখ্যা

গাণিতিক যুক্তিবিজ্ঞানে গ্যোডেল সংখ্যা () হল কোন বিধিবদ্ধ ভাষার প্রতিটি প্রতীক এবং সুসংগঠিত সূত্রের (well-formed formula) সাথে সংযোজিত একটি অদ্বিতীয় স্বাভাবিক সংখ্যা (unique natural number)। একটি ফাংশনের মাধ্যমে এই সংখ্যাগুলি উৎপাদনের প্রক্রিয়াকে গ্যোডেল সংখ্যায়ন (Gödel numbering) বলা হয়। গণিতবিদ কুর্ট গ্যোডেল সর্বপ্রথম তাঁর অসম্পূর্ণতা উপপাদ্যের প্রমাণে এই ধারণাটি ব্যবহার করেন।
১৯৩১ সালে গ্যোডেলের গবেষণাপত্রে প্রথম প্রকাশের পর থেকে গণিতের আরও অনেক বিচিত্র ক্ষেত্রে গাণিতিক বস্তুসমূহকে স্বাভাবিক সংখ্যা দিয়ে নির্দেশ করতে গ্যোডেল সংখ্যায়ন পদ্ধতি ব্যবহার করা হয়েছে।
সিদ্ধান্ত সমস্যা

গণনীয়তা তত্ত্ব এবং গণনামূলক জটিলতা তত্ত্বে সিদ্ধান্ত সমস্যা () বলতে কোন একটি বিধিবদ্ধ ব্যবস্থায় (formal system) অবস্থিত এমন একটি প্রশ্নকে বোঝায়, ইনপুট করা পরামিতিগুলির উপর ভিত্তি করে যে প্রশ্নের উত্তর হ্যাঁ বা না হতে পারে।
উদাহরণস্বরূপ, "প্রদত্ত দুইটি সংখ্যা "x" এবং "y"-এর জন্য "x" কি "y"-কে নিঃশেষে ভাগ করে?" সমস্যাটি একটি সিদ্ধান্ত সমস্যা। "x" এবং "y"-এর মানের উপর নির্ভর করে প্রশ্নটির উত্তর "হ্যাঁ" হবে, না কি "না" হবে।
সিদ্ধান্ত সমস্যাগুলি ফাংশন সমস্যাগুলির সাথে ঘনিষ্ঠ সম্পর্কযুক্ত, তবে ফাংশন সমস্যাগুলির উত্তর কেবল হ্যাঁ/না-তে সীমাবদ্ধ নয়। এছাড়া এগুলি অপ্টিমাইজেশন সমস্যা-র সাথেও সম্পর্কিত, যেগুলিতে কোন একটি সমস্যার সবচেয়ে ভাল সমাধান বের করার চেষ্টা করা হয়।
অ্যালকোহল

রসায়নে অ্যালকোহল () বলতে এমন সব জৈব যৌগকে বোঝায় যাদের হাইড্রক্সিল কার্যকারী গ্রুপটি একটি অ্যালকাইল বা অ্যারাইল গ্রুপের কার্বনের সাথে একটি বন্ধনের মাধ্যমে যুক্ত থাকে। সাধারণভাবে অ্যালকোহলকে CHOH এই সাধারণ সূত্রের মাধ্যমে প্রকাশ করা হয়ে থাকে।
আলকোহল শব্দটি আরবি শব্দ "আল-কুহ" থেকে এসেছে যার অর্থ সাধারণভাবে ইথানল। ইথানল বর্ণহীন একধরনের উদ্বায়ী তরল যা গাঁজনের মাধ্যমে আখ থেকে তৈরি করা যায়।
আলকোহলকে সাধারণত প্রাইমারি (১ ডিগ্রি), সেকেন্ডারি (২ ডিগ্রি) ও টারসিয়ারি (৩ ডিগ্রি) এই তিনভাগে ভাগ করা হয়। ইথানল, আইসোপ্রোপাইল আলকোহল, টারসিয়ারি বিউটাইল অ্যালকোহল যথাক্রমে প্রাইমারি, সেকেন্ডারি ও টারসিয়ারি অ্যাকোহলের সবচাইতে সরল উদাহরণ।
একমাত্র ব্যতিক্রম ফিনল (কার্বলিক এসিড) যার হাইড্রোক্সিল কার্যকারী গ্রুপ ফিনাইল (অ্যারাইল) গ্রুপের সাথে সাধারণ অ্যালকোহলের মত সরাসরি একটি বন্ধনের সাথে যুক্ত, কিন্তু যার রাসায়নিক ধর্ম সাধারণ অ্যালকোহলের থেকে সম্পূর্ণ আলাদা। তাই ফিনলকে আলকোহলের সমগোত্রীয় ধরা হয় না।
সবচাইতে সরল ও বহুল ব্যবহৃত অ্যালকোহলের মধ্যে মিথানল ও ইথানল উল্লেখযোগ্য।
IUPAC এর নিময় অনুসারে আলকেন-এর নামের শেষের "e" এর পরিবর্তে "ol" বসিয়ে সাধারণ ভাবে অ্যালকোহলের নামকরণ করা হয়। যেমন মিথেন ও ইথেন (Methane, Ethane) এর শেষের "e" এর পরিবর্তে "ol" বসিয়ে যথাক্রমে মিথানল ও ইথানল (Methanol, Ethanol) নামকরণ করা হয়।
হাইড্রক্সিল কার্যকরী গ্রুপের অবস্থান বুঝাতে "e" এর পরিবর্তে "ol" বসানোর আগে সংখ্যা ব্যবহার করা হয়। যেমন CHCHCHOH কে বলা হয় প্রোপান-১-অল,(propan-1-ol ) CHCHOHCH কে বলা হয় প্রোপান-২-অল (propan-2-ol)।
অন্যভাবে অ্যালকাইল গ্রুপ বা অন্য কোন কার্বন শৃঙ্খলের নামের শেষে অ্যালকোহল বসিয়েও নামকরণ করা হয়। যেমন মিথেন ও ইথেন থেকে আসে যথাক্রমে মিথাইল ও ইথাইল গ্রুপ এবং এদের সংশিষ্ট অ্যালকোহলকে বলা হয় মিথাইল অ্যালকোহল, ইথাইল অ্যালকোহল।
কসোভো

কসোভো (সার্বীয় ভাষায়: Косово и Метохија, আলবেনীয় ভাষায়: Kosova বা Kosovë) ইউরোপের বলকান অঞ্চলের একটি রাষ্ট্র, যা পূর্বে সার্বিয়ার একটি প্রদেশ ছিলো। প্রদেশটি ১৯৯৯ সাল থেকে জাতিসংঘ প্রশাসনের তত্ত্বাবধানে রয়েছে। যদিও আন্তর্জাতিক সম্প্রদায় প্রদেশটির উপর সার্বিয়ার সার্বভৌমত্বের স্বীকৃতি দিয়েছে, কার্যত এটির উপর সার্বীয় শাসনের প্রয়োগ নগণ্য। ২০০৮ সালের ফেব্রুয়ারি মাসে এটি স্বাধীনতা ঘোষণা করে। মার্কিন যুক্তরাষ্ট্র, যুক্তরাজ্য সহ বেশ কিছু দেশ কসোভোকে রাষ্ট্র হিসাবে স্বীকৃতি দিয়েছে। এ পর্যন্ত জাতিসংঘের ১৯৩ টি সদস্য রাষ্ট্রের মধ্যে ১১৫ টি রাষ্ট্র কসোভো কে স্বাধীন রাষ্ট্র হিসেবে স্বীকৃতি দিয়েছে।
কসভোর সীমান্তে মন্টেনিগ্রো, আলবেনিয়া ও ম্যাসিডোনিয়া অবস্থিত। এর জনসংখ্যা ২০ লক্ষ। এদের বেশিরভাগই জাতিগতভাবে আলবেনীয়। তবে সার্বীয়, তুর্কি, বসনীয়, জিপসি এবং অন্যান্য জাতির লোকেদের সংখ্যালঘু সম্প্রদায় রয়েছে। দেশটির সবচেয়ে বড় শহর ও রাজধানীর নাম প্রিস্টিনা (Priština)।
২০০৬ সালে কসোভোর ভাগ্য নির্ধারণের জন্য আন্তর্জাতিক আলোচনা শুরু হয়।
সার্বিয়া আনুষ্ঠানিকভাবে কসোভোকে একটি সার্বভৌম রাষ্ট্র হিসাবে স্বীকৃতি দেয় না এবং এটিকে কসোভো এবং মেটোহিজা এর স্বায়ত্তশাসিত প্রদেশ হিসাবে দাবি করে চলেছে, যদিও এটি ২০১৩ সালের ব্রাসেলস চুক্তির অংশ হিসাবে কসোভো প্রতিষ্ঠানগুলির শাসক কর্তৃত্ব স্বীকার করে ।
কসোভো একটি উচ্চ-মধ্যম আয়ের অর্থনীতি সহ একটি উন্নয়নশীল দেশ । আন্তর্জাতিক আর্থিক প্রতিষ্ঠানগুলির দ্বারা পরিমাপ করা হিসাবে এটি গত দশকে দৃঢ় অর্থনৈতিক প্রবৃদ্ধির অভিজ্ঞতা অর্জন করেছে এবং ২০০৭-২০০৮ সালের আর্থিক সংকট শুরু হওয়ার পর থেকে প্রতি বছর বৃদ্ধি পেয়েছে । কসোভো আন্তর্জাতিক মুদ্রা তহবিল , বিশ্বব্যাংকের সদস্য এবং ইন্টারপোলের সদস্যপদ এবং ইসলামি সহযোগিতা সংস্থার পর্যবেক্ষক পদের জন্য আবেদন করেছে ।
বহির্গ্রহ

বহির্গ্রহ (ইংরেজি ভাষায়: Exoplanet বা Extrasolar planet) বলতে সৌরজগতের বাইরের যে কোনো গ্রহকে বোঝায়। বাংলায় এদেরকে বহিঃসৌরজাগতিক গ্রহ বা বহির্জাগতিক গ্রহ নামেও ডাকা হয়। ১ নভেম্বর, ২০২১ পর্যন্ত মোট ৪,৮৬৪ টি বহির্গ্রহ পাওয়া গেছে যাদের অবস্থান ৩,৫৯৫ টি গ্রহ জগতে যার মধ্যে ৮০৩ টি গ্রহ জগতে একাধিক গ্রহ রয়েছে। জানা গেছে, উল্লেখযোগ্য সংখ্যক তারার চারদিকে গ্রহ রয়েছে, যেমন প্রায় অর্ধেক সূর্য-সদৃশ তারার গ্রহ আছে। ২০১২ সালের একটি গবেষণায় জানা গেছে যে, আমাদের আকাশগঙ্গা ছায়াপথের প্রায় ১০০ বিলিয়ন তারার প্রতিটিতে গড়ে অন্ততপক্ষে ১.৬টি করে গ্রহ আছে। সে হিসেবে কেবল আকাশগঙ্গাতেই প্রায় ১৬০ বিলিয়ন তারকাবদ্ধ (তারার মহাকর্ষীয় শক্তিতে আবদ্ধ) গ্রহ থাকার কথা। অন্যদিকে কোন তারার সাথে মহাকর্ষীয়ভাবে আবদ্ধ নয় তথা মহাশূন্যে মুক্তভাবে ভাসমান নিঃসঙ্গ গ্রহের সংখ্যা আমাদের ছায়াপথেই হতে পারে প্রায় কয়েক ট্রিলিয়ন। পরিসাংখ্যিকভাবে বলা যায় প্রতিটি প্রধান ধারার তারার জন্য গড়ে ১ লক্ষ মুক্তগ্রহ থাকবে যাদের আকার প্লুটোর চেয়ে বড়।
অনেক শতাব্দী ধরেই বিজ্ঞানী ও দার্শনিকেরা বহির্গ্রহের সম্ভাব্যতার কথা বিবেচনা করে আসছেন। কিন্তু তাদের সংখ্যা কতো বা সৌরজগতের গ্রহগুলোর সাথে তাদের মিল কতটুকু তা জানার কোন উপায় ছিল না। ঊনবিংশ শতকের শুরু থেকে বেশ কিছু বহির্গ্রহ শনাক্ত করার দাবী উঠে যার সবগুলোই পরবর্তীকালে জ্যোতির্বিজ্ঞানীরা বাতিল করে দিয়েছিলেন। নিশ্চিতভাবে প্রথম বহির্গ্রহ শনাক্ত করা হয় ১৯৯২ সালে, সে বছর পিএসআর বি১২৫৭+১২ নামক পালসারটির চারপাশে বেশ কিছু ভূসদৃশ (টেরেস্ট্রিয়াল) গ্রহ আবিষ্কৃত হয়। কোন প্রধান ধারার তারাকে আবর্তনকারী প্রথম বহির্গ্রহ শনাক্ত করা হয় ১৯৯৫ সালে, সেটি ছিল পৃথিবীর বেশ কাছে অবস্থিত তারা ৫১ পেগাসি কে চারদিনে একবার আবর্তন করে এমন একটি দানব গ্রহ। সনাক্তকরণ পদ্ধতির উন্নতির কারণে বহির্গ্র আবিষ্কারের হার তারপর থেকে অনেক বেড়েছে। কিছু বহির্গ্রহের ছবি সরাসরি দুরবিন দিয়ে তোলা সম্ভব হয়েছে যদিও অধিকাংশ বহির্গ্রহই আবিষ্কৃত হয়েছে অরীয় বেগ বা অন্যান্য পরোক্ষ পদ্ধতিতে।
এযাবৎ আবিষ্কৃত অধিকাংশ বহির্গ্রহই বৃহস্পতি বা শনির মত গ্যাসীয় দানব গ্রহ। এর কারণ হতে পারে স্যম্পলিং বায়াস, যেহেতু গ্রহটি যত বড় তাকে পর্যবেক্ষণ করাও তত সহজ। এদের তুলনায় হালকা কিছু বহির্গ্রহও আবিষ্কৃত হয়েছে যাদের ভর পৃথিবীর মাত্র কয়েক গুণ বেশি, এদের সাধারণ নাম দানো-পৃথিবী। আধুনিক পরিসাংখ্যিক হিসাব অবশ্য বলছে দানো-পৃথিবীর সংখ্যা গ্যাস দানবদের চেয়েও বেশি। সাম্প্রতিক পর্যবেক্ষণে পৃথিবীর সমান বা তার চেয়েও ছোট এবং পৃথিবীর মত বৈশিষ্ট্যসম্পন্ন বেশ কিছু গ্রহ পাওয়া গেছে। এছাড়া রয়েছে গ্রহীয় ভরের বস্তু যারা তারার পরিবর্তে কোন বাদামী বামনদের আবর্তন করে, এবং মহাশূন্যে মুক্তভাবে ভাসমান গ্রহ যারা কোন বস্তুকেই আবর্তন করে না, তবে এদের বোঝাতে গ্রহ শব্দটি অনেক সময়ই ব্যবহার করা হয় না।
বহির্গ্রহ আবিষ্কার বহির্জাগতিক প্রাণের সম্ভাবনা বিষয়ে মানুষের আগ্রহ অনেক বাড়িয়ে দিয়েছে। একটি তারার চারপাশে যে অঞ্চলে কোনো গ্রহ থাকলে তাতে প্রাণের বিবর্তন ঘটা সম্ভব সেই অঞ্চলকেই উক্ত তারাটির প্রাণমণ্ডল বলে। সম্প্রতি বেশ কয়েকটি তারার প্রাণমণ্ডলে বহির্গ্রহ আবিষ্কৃত হয়েছে। প্রাণের বিকাশ যেখানে সম্ভব সেখানে বুদ্ধিমান প্রাণীর বিবর্তনের সম্ভাবনাও উড়িয়ে দেওয়া যায় না।
তুলা রাশির তারার তালিকা

এটা তুলা রাশির উল্লেখযোগ্য তারার তালিকা। তারাগুলি ঔজ্জ্বল্যের উচ্চ থেকে নিম্ন ক্রমে সাজানো হয়েছে।
হাম্মুরাবি

Hammurabi বাংলায়, হাম্মুরাবি () ছিলেন প্রথম ব্যাবলনিয়ান রাজবংশের আমরাইত গোত্রের ষষ্ঠ শাসক। তার পিতা সিন-মুবাল্লিত এর মৃত্যুর পর আঠারো বছর বয়সে তিনি ব্যাবিলন নগর রাষ্ট্রের সিংহাসনে বসেছিলেন। এই নগররাষ্ট্রের প্রথম রাজবংশের ষষ্ঠ রাজা হিসেবে হাম্মুরাবি যখন দায়িত্ব নেন, ব্যাবিলন তখন ছোট্ট একটি দেশ। মেসোপটেমিয়া অঞ্চলে এ রকম আরো অনেকগুলো নগর রাষ্ট্র ছিল, আর সেই সব রাজ্যের নিজেদের মধ্যেও লড়াই ছিল। তবে তার পূর্বপুরুষদের সময়ই বোরসিপ্পা, কিশ এবং সিপ্পার পর্যন্ত রাজ্য বিস্তার করে ব্যাবিলনিয়ানরা আঞ্চলিক রাজশক্তি হয়ে ওঠার পথে খানিকটা এগিয়েছিল।
শামসি-আদাদ, লারসা, এশনুনা আর এলাম-এর মতো আরো কয়েকটি শক্তিশালী প্রতিবেশী রাজ্যের বিরুদ্ধে যুদ্ধে জিতে প্রকৃতপক্ষে হাম্মুরাবিই ব্যাবিলনিয়ান নগর রাষ্ট্রকে ব্যাবিলনিয়ান সাম্রাজ্যে রূপান্তর করেছিলেন। সে অর্থে তাকেই বলা যায় ব্যাবিলনিয়ান সাম্রাজ্যের প্রথম সম্রাট।
প্রাচীন ইতিহাসে হাম্বুরাবি, "হাম্বুরাবি আইন" প্রবর্তনের জন্য সুপরিচিত। তিনি নিজে দাবী করেন যে এই আইন তিনি সূর্য় দেব শামাশের কাছ থেকে পেয়েছিলেন। আধুনিক আইনের তুলনায় হাম্বুরাবির প্রবর্তিত আইন বেমানান মনে হলেও তৎকালিন সমাজ ব্যবস্থার বিবেচনায় এবং মানব সমাজে প্রথম লিখিত আইন হিসাবে এর গুরুত্ব অনেক। তৌরাতে বর্ণিত মূসা (আঃ) এর প্রবর্তিত আইনের সাথে এর অনেক মিল রয়েছে।
হাম্বুরাবির আইন পৃথিবীর সবচেয়ে প্রাচীন আইন নয়; Ur-Nammu, Laws of Eshnunna এবং Lipit-Ishtar এর আইন। হাম্বুরাবীর আইনের চেয়ে প্রাচীন আইন। তবে, হাম্বুরাবী আইন, এই সকল প্রাচীন আইনের চেয়ে আলাদা ছিল। এবং সমাজে এই আনের প্রভাব ছিল অতীতের সকল আইনের চেয়ে বেশি ছিল। 
তবে হাম্মুরাবি খ্যাতির কারণ তার যুদ্ধজয় নয়। হাম্মুরাবির আইন নামে বিখ্যাত তার আইন সংকলনই পৃথিবীজোড়া খ্যাতি এনে দিয়েছে তাকে। ১৯০১ সালে এলামিদের প্রাচীন রাজধানী সুসা থেকে আবিস্কৃত হয়েছে অমূল্য এই সংকলন। মোট ১২টি পাথরের টুকরোয় খোদাই করে লেখা ২৮২টি আইনের এই সংকলন পৃথিবীর অন্যতম প্রাচীন লিখিত আইন সংকলন হিসেবে পরিচিত। ব্যাবিলনের দৈনন্দিন জীবনে ব্যবহৃত আক্কাদীয়ান ভাষায় লেখা হয়েছিল এই আইনগুলো, তাই অক্ষরজ্ঞানসম্পন্ন যে কেউ এগুলো পড়তে ও বুঝতে পারতেন। বর্তমানে প্যারিসের লুভ্র্‌ জাদুঘরে সংরক্ষিত আছে এই অমূল্য প্রত্নতাত্ত্বিক নিদর্শনগুলো।
পিয়ের তেইয়ার দ্য শারদাঁ

পিয়ের তাঁয়ার দ্য শারদাঁ (মে ১, ১৮৮১ - এপ্রিল ১০, ১৯৫৫) একজন ফরাসি জেসুইট ধর্মযাজক। তিনি জীবাশ্মবিদ্যা এবং দর্শনের প্রশিক্ষণ গ্রহণ করেছিলেন। পিকিং মানব আবিষ্কারের সময় তিনি সেখানে উপস্থিত ছিলেন। তিনি ওমেগা বিন্দু এবং নুওমণ্ডল-এর মত বৈপ্লবিক ধারণার জন্ম দিয়েছেন।তাঁয়ারের প্রথম বই "দ্য ফেনোফেনন অফ ম্যান"-এ তিনি মহাবিশ্বের এক নতুন রূপ উপস্থাপন করেছেন।
বাইবেলের জেনেসিস অধ্যায়ে সৃষ্টি সম্বন্ধে যে বর্ণনা বিধৃত আছে তা তিনি পরিত্যাগ করেছিলেন। তৎকালীন রোমান কুরিয়ার অনেক কর্মকর্তাই এটি মেনে নিতে পারেননি। কারণ সেন্ট অগাস্টাইন পাপের সূচনার যে ব্যাখ্যা দিয়েছেন তার সাথে এটি সাংঘর্ষিক। তাই রোমের পবিত্র দপ্তরের আদেশে জীবদ্দশায় তাঁয়ারের কোন বই প্রকাশের মুখ দেখেনি। পোপ জন ২৩ ছদ্মনামে বা বেনামীভাবে তার লেখা প্রকাশের ব্যবস্থা করেন। তখন থেকেই বিবর্তনের উপর সমসাময়িক চার্চের অবস্থানকে দৃঢ়ভাবে প্রভাবিত করতে থাকে তার চিন্তাধারা।
ফ্রাংক জেনিংস টিপলার

ফ্রাংক জেনিংস টিপলার ৩ (জন্ম: ১লা ফেব্রুয়ারি, ১৯৪৭) মার্কিন গাণিতিক পদার্থবিজ্ঞানী। তিনি বর্তমানে লুইসিয়ানার নিউ অরলিয়ান্সের টিউলেন বিশ্ববিদ্যালয়ে গণিত এবং পদার্থবিজ্ঞানের অধ্যাপক হিসেবে কর্মরত আছেন। গণিত ও পদার্থবিজ্ঞান বিভাগে তাকে যৌথভাবে নিয়োগ দেয়া হয়েছে।
অধ্যাপক টিপলারের বাবা "ফ্রাংক জেনিংস টিপলার জুনিয়র" একজন আইনজীবী এবং মা "অ্যান টিপলার" গৃহিণী ছিলেন। তিনি ১৯৬৯ সালে ম্যাসাচুসেট্‌স ইনস্টিটিউট অফ টেকনোলজি থেকে পদার্থবিজ্ঞানে স্নাতক ডিগ্রি লাভ করেন। ১৯৬৫ থেকে ৬৯ পর্যন্ত মোট ৪ বছর এমআইটিকে পড়াশোনা করেছেন।
১৯৭৬ সালে মেরিল্যান্ড বিশ্ববিদ্যালয় থেকে পিএইচডি ডিগ্রি লাভ করেন। এমআইটিতে অধ্যয়ন শেষেই এখানে এসেছিলেন। তার পিএইচডি গবেষণার বিষয় ছিল "ভৌগোলিক সাধারণ আপেক্ষিকতা" যে বিষয়ে রজার পেনরোজ এবং স্টিফেন হকিং কাজ করে থাকেন। তিনি হকিং এবং পেনরোজের পদ্ধতি ব্যবহার করে প্রমাণ করেন, একটি টাইম মেশিন নির্মাণ সম্ভব হলে এর ব্যবহার অবশ্যই ব্যতিক্রমী বিন্দুর সৃষ্টি করবে। এই প্রমাণের জন্যই তাকে পিএইচডি ডিগ্রি দেয়া হয়।
এরপর তাকে ডক্টোরাল-উত্তর গবেষণার জন্য নিয়ে যান অধ্যাপক জন এ হুইলার, আব্রাহাম টাউব, রেইনার স্যাক্‌স এবং ডেনিস সিয়ামা। ১৯৮১ সালে টিপলার টিউলেন বিশ্ববিদ্যালয় গাণিতিক পদার্থবিজ্ঞানের অধ্যাপক হিসেবে যোগ দেন। এখনও সেখানেই শিক্ষকতা করছেন।
ম্যাট বাজ্‌বি

স্যার আলেক্সান্ডার ম্যাথিউ বাজবি, সিবিই, (জন্ম ২৬ মে, ১৯০৯ – ২০ জানুয়ারি, ১৯৯৪) ছিলেন একজন স্কটিশ ফুটবল খেলোয়াড় ও ম্যানেজার, যিনি ১৯৪০, ১৯৫০ ও ১৯৬০ দশকে লিভারপুল ফুটবল ক্লাবে খেলার জন্য এবং ১৯৪৫-১৯৬৯ ও ১৯৭০-১৯৭১ মৌসুমে ম্যানচেস্টার ইউনাইটেডের ম্যানেজারের জন্য বিখ্যাত। তিনি ম্যানচেস্টার ইউনাইটেড ক্লাবের ইতিহাসে সবচেয়ে বেশি সময় ম্যানেজারের দায়িত্ব পালন করেছেন যার ঠিক পরেই বর্তমান মানেজার স্যার অ্যালেক্স ফার্গুসনের অবস্থান।
বাজ্‌বি জন্মগ্রহণ করেছিলেন অর্বিস্টনের খনিশ্রমিকের ঘরে। তার পিতা ও চাচারা প্রথম বিশ্বযুদ্ধের সময় মারা গিয়েছিলেন।
খেলোয়াড় হিসেবে বাজ্‌বি ম্যানচেস্টার সিটি ক্লাবে তার ক্যারিয়ার শুরু করেন এবং ১৯৩৪ সালে এফএ কাপ মেডেল জেতেন। লিভারপুলের ম্যানেজার জর্জ প্যাটারসন পরবর্তীকালে ৮,০০০ পাউন্ডের বিনিময়ে ১৯৩৬ সালের মার্চে তাকে দলে ভেড়ান। সেবছর ১৪ মার্চ হাডার্সফিল্ড দলের বিপক্ষে লিভারপুলের পক্ষে তার অভিষেক ঘটে, যাতে লিভারপুল ০-১ গোলে পরাজিত হয়। একমাস পরে তিনি লিভারপুলের পক্ষে প্রথম গোল করেন যাতে তার দল ব্ল্যাকবার্নের বিপক্ষে ২-২ গোলে ড্র করে।
শীঘ্রই বাজবি তার জার্সি নম্বর রাখেন ৪। পরবর্তী তিন মৌসুমে তিনি প্রায় কোন খেলায়ই অনুপস্থিত ছিলেন না। এই নিয়মিত দক্ষতা তাকে লিভারপুলের অধিনায়কত্ব এনে দেয় এবং তিনি ক্লাবকে উচ্চ পর্যায়ে নিয়ে যেতে সাহায্য করেন।
বাজবি প্রথমদিকে ফরোয়ার্ড হিসেবে খেলতে শুরু করলেও পরবর্তীকালে রাইট-হাফ হিসেবে খেলতেন। তৎকালীন দলে জিমি ম্যাকডুগাল ও টম ব্র্যাডশকে নিয়ে বাজবি লিভারপুলের সেরা রক্ষণভাগ গড়ে তুলেন।
লিভারপুলে বব পেইজলি যোগদানের পর তিনি বাজবিকে তার সহকারী হিসেবে নিয়োগ দেন এবং এভাবেই তিনি ম্যানেজারের দায়িত্বের সাথে পরিচিত হন। ববের সাথে তার আজীবন বন্ধুত্ব ছিল।
দ্বিতীয় বিশ্বযুদ্ধ বাজবির খেলোয়াড়ি জীবনের সমাপ্তি ঘটায়। অনেক খেলোয়াড়ের মত তিনিও "কিং'স লিভারপুল রেজিমেন্ট" এ যোগ দেন।
বিএএসই জাম্পিং

বিএএসই জাম্পিং এক ধরনের প্যারাস্যুট জাম্পিং। প্যারাস্যুট পরে জাম্পাররা উঁচু স্থান থেকে লাফ দেয়ার খেলা এটি। বিএএসই মানে হল বিল্ডিং, এন্টেনা, স্প্যান, আর্থ। এসব এলাকা থেকে প্যারাস্যুট নিয়ে লাফিয়ে পড়ার নাম বিএএসই জাম্প।
এই খেলার আবিষ্কারক একজন স্লোভাক। তার নাম এস বেনিয়ে। তিনি ১৯১৩ সালে তার আবিষ্কার করা বিশেষ প্যারাস্যুট নিয়ে ৪১ তলা উঁচু বিল্ডিং থেকে ঝাঁপিয়ে পড়েন। এই বিল্ডিংয়ের বিপরীতে ছিল আমেরিকার পেটেন্ট অফিস। তবে তিনি ঝাপ দিয়েছিলেন খেলা দেখানোর জন্য নয় বরং তার তৈরি প্যারাস্যুট বিক্রির জন্য। সেই লাফ দেখার জন্য আমেরিকার সামরিক বিভাগের বিশেষজ্ঞরা উপস্থিত ছিলেন। তারা এসেছিলেন প্যারাস্যুটটির কার্যকারিতা পরীক্ষা করতে। এস বেনিয়ে এরপর ১৯১৪ সালে একটি এরোপ্লেন থেকে এই প্যারাস্যুট নিয়ে লাফ দেন। ১৯১৪ সালে প্রথম বিশ্বযুদ্ধে আমেরিকার পাইলটরা এই প্যারাস্যুটটি ব্যবহার করত।
১৯৭৫ সালে ডন বোয়েসেল নামক এক ব্যক্তি আমেরিকার ওয়ার্ল্ড ট্রেড সেন্টার থেকে প্যারাস্যুট নিয়ে লাফ দেন। তাকে প্রথম বিএএসই জাম্পার বলা হয়। তবে আধুনিক বিএএসই জাম্পিং শুরু হয় ১৯৮০ সাল থেকে। চার বন্ধু মিলে এই খেলাটিকে এক্তি বিশেষ স্পোর্টসের জায়গায় নিয়ে যান। তারা চারজন হলেন ফিল স্মিথ, ফিল মেফিল্ড, কার্ল বেনিশ এবং জিন বেনিশ। ১৯৮৪ সালে কার্ল বেনিশ নরওয়েতে লাফ দিতে গিয়ে নিহত হন। একারণে তাকে এই খেলার প্রান পুরুষ বলা হয়।
বিএএসই জাম্পারদের প্রিয় এলাকা হচ্ছে আমেরিকার ইউডাহোর স্নেক রিভারের উপর অবস্থিত পেরিন ব্রিজ(উচ্চতা ১৫০ মিটার)। এছাড়া পাকিস্তানের গ্রেট তরঙ্গ(উচ্চতা ২১০০ মিটার), ব্রাজিলের রিওডি জেনেরিওর জেসাসের মূর্তি, মালয়শিয়ার টুইন টাওয়ার, ভেনেজুয়েলার সাল্টো ডেল এঞ্জেলা ফল্‌স্‌, নরওয়ের ট্রল ওয়াল(উচ্চতা ১৮০০ মিটার), মেক্সিকোর সান্তো দে লস গোলানদৃনাস গুহা প্রভৃতি স্থান বিএএসই জাম্পারদের প্রিয় এলাকা। তবে বিএএসই জাম্পারদের সবচেয়ে প্রিয় এলাকা নরওয়ে। ভূমি বৈচিত্র এবং লোকেশনের কারণে নরওয়েকে বিএএসই জাম্পারদের মক্কা বলা হয়।
এই লাফ দিতে গিয়ে আহত বা নিহত হবার সম্ভাবনা থাকে বলে অনেক দেশে এই খেলা নিষিদ্ধ। সাধারণ প্যাস্যুট নিয়ে এই লাফ দেয়া অতি বিপজ্জনক। কারণ যথা সময়ে প্যারাস্যুট না খুললে মৃত্যু অবধারিত। অল্প উচ্চতায় লাফ দিলে অনেক সময় প্যারাস্যুট নাও খুলতে পারে। তাই এ ধরনের লাফ দেয়ার জন্য বিশেষ ধরনের প্যারাস্যুট ব্যবহার করা হয়।
বিএএসই জাম্পারদের অনেক কয়েকটি এসোসিয়েশন বিদ্যমান। এগুলোর মধ্যে অন্যতম হল কিফ জাম্পার এসোসিয়েশন অব আমেরিকা।
বাংলাদেশ প্রিমিয়ার লিগ (ফুটবল)

বাংলাদেশ প্রিমিয়ার লিগ বাংলাদেশ ফুটবল ফেডারেশন আয়োজিত বাংলাদেশের ক্লাব ফুটবলের শীর্ষ বিভাগ।
২০০৭ সালে এটি শুরুর সময় নাম ছিল বি-লিগ। ২০১০ সালে লিগের নামকরণ করা হয় বাংলাদেশ লিগ। ২০১২ তে লিগের নাম আবারো পরিবর্তন করে বর্তমান নাম রাখা হয়। বর্তমানে ২০১৮-২০১৯ সিজনে এই লিগের স্পন্সর টিভিএস। যে কারণে এই লিগটি টিভিএস বাংলাদেশ প্রিমিয়ার লিগ নামেও পরিচিত।
২০১৫ ও ২০১৬ সালে স্পন্সর ছিলো যথাক্রমে মান্যবর এবং জেবি গ্রুপ। লিগও সেই নামে পরিচিত ছিলো। ২০১৭ তে এর স্পন্সর সাইফ পাওয়ার ব্যাটারি।
২০০০ সালে জাতীয় একটি লিগ শুরুর পূর্বে ঢাকা লিগ ছিল বাংলাদেশের ফুটবল অঙ্গনের সবচেয়ে গুরুত্বপূর্ণ লিগ।
বাংলাদেশ প্রিমিয়ার লিগ (পূর্বের বি লিগ অথবা বাংলাদেশ লিগ) চালুর পর চাম্পিয়ন হওয়া ক্লাবগুলোর তালিকা নিন্মরূপ।
বাংলাদেশ টেলিভিশন এবং বৈশাখী টিভি ২০১৬ মৌসুমের ১৩২ ম্যাচ সরাসরি সম্প্রচার করে। রেডিও নেক্সট ২০১৬ মৌসুমের খেলাগুলোর ধারাবিবরণী প্রচার করেছে। মে, ২০১৯ হতে আইএসপি-কে বাফুফে বিপিএল, বিসিএল সহ ঘরোয়া প্রতিযোগিতার স্বত্ব প্রদান করে, সে অনুযায়ী আইএসপি-এর সম্প্রচার সহযোগী বাংলা টিভি বিপিএল-এর খেলা সম্প্রচার শুরু করে ২০১৯ সাল হতে বিপিএল-এর সকল ম্যাচ 'মাইকুজু' নামক একটি 'অনলাইন স্ট্রিমিং' সেবা প্রদানকারী প্লাটফর্মে সরাসরি সম্প্রচার করা হচ্ছে। ২০২০ ও ২০২১ সাল পর্যন্ত বাংলা টিভি খেল সম্প্রচার করে। বর্তমানে "T sports" চ্যানেলে সরাসরি সম্প্রচার করা হচ্ছে। পাশাপাশি টি স্পোর্টস এ্যাপস, ইউটিউব, ফেসবুকে সরাসরি সম্প্রচার হচ্ছে। পোস্ট প্রডাকশন হিসেবে কাজ করছে।
টিভি সম্প্রচার স্বত্বঃ
১. বাংলাদেশ টেলিভিশন। (বিটিভি)
২. বৈশাখী টিভি।
৩. চ্যানেল নাইন।
৪. বাংলা টিভি।
৫. টি স্পোর্টস। (বর্তমান)
বাংলাদেশ ফুটবল ফেডারেশন

বাংলাদেশ ফুটবল ফেডারেশন (এছাড়াও সংক্ষেপে বিএফএফ এবং বাফুফে নামে পরিচিত) হচ্ছে বাংলাদেশের ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯৭২ সালে প্রতিষ্ঠিত হয়েছে। এটি প্রতিষ্ঠার ৪ বছর পর ফুটবলের সর্বোচ্চ সংস্থা ফিফার সদস্যপদ লাভ করে ১৯৭৬ সালে , এর পাশাপাশি প্রতিষ্ঠার ২ বছর পর ১৯৭৪ সালে সংস্থাটি তাদের আঞ্চলিক সংস্থা এএফসির সদস্যপদ লাভ করে। এই সংস্থার সদর দপ্তর বাংলাদেশের রাজধানী ঢাকার মতিঝিলের জাতীয় স্টেডিয়াম, ঢাকা নিকটবর্তী বিএফএফ ভবনে অবস্থিত।
এই সংস্থাটি বাংলাদেশের পুরুষ, নারী এবং অনূর্ধ্ব-২৩ দলের পাশাপাশি ঘরোয়া ফুটবলে বাংলাদেশ প্রিমিয়ার লিগ, বাংলাদেশ চ্যাম্পিয়নশিপ লিগ এবং ফেডারেশন কাপের মতো প্রতিযোগিতার সকল কার্যক্রম পরিচালনা করে। ২০১৫ সালে সংস্থাটি এএফসি থেকে "অ্যাসপায়ারিং মেম্বার অ্যাসোসিয়েশন অব দ্য ইয়ার" এর পুরস্কার জয়লাভ করেছে। বর্তমানে বাংলাদেশ ফুটবল ফেডারেশনের সভাপতির দায়িত্ব পালন করছেন তাবিথ আউয়াল।
১৯৭২ সালের ১৫ই জুলাই তারিখে তৎকালীন শিক্ষা, সংস্কৃতি ও ক্রীড়া বিষয়ক মন্ত্রী অধ্যাপক ইউসুফ আলী বাংলাদেশ ফুটবল ফেডারেশন প্রতিষ্ঠা করেছিলেন। তিনিই বাফুফের প্রথম সভাপতি এবং ওয়ারী ক্লাবের আবুল হাসেম প্রথম সাধারণ সম্পাদক ছিলেন। ১৯৭৪ সালে সংস্থাটি ফুটবলের আঞ্চলিক সংস্থা এএফসি এবং ১৯৭৬-এ আন্তর্জাতিক সংস্থা ফিফার সদস্য পদ পায় বাংলাদেশ ফুটবলের ফেডারেশনের সর্বোচ্চ সংস্থা। ১৯৮২–৮৬ ও ১৯৯৮–২০০২ সালে দুই দফায় বাংলাদেশ এএফসির কার্যনির্বাহী সদস্য নির্বাচিত হয়েছিল। অবসরপ্রাপ্ত মেজর হাফিজউদ্দিন আহমেদ ১৯৯০–৯৪ সালের জন্য এএফসির সহ-সভাপতিও নির্বাচিত হন। ফুটবল ফেডারেশন ১৯৪৮ সাল থেকে ঢাকা ফুটবল লিগের আয়োজন করে আসছে। বাংলাদেশ স্বাধীন হওয়ার পরও উক্ত লিগ ধারাবাহিকতা ধরে রেখেছে।
বর্তমানে বাফুফে দ্বারা পরিচালিত প্রতিযোগিতাগুলির মধ্যে রয়েছে:
পূর্বে বাফুফে দ্বারা পরিচালিত প্রতিযোগিতাগুলির মধ্যে রয়েছে:
বাংলাদেশে টাটা গাড়ির একমাত্র পরিবেশক নিটোল-টাটা ২০০০ থেকে ২০০৫ সালের মধ্যে সরকারী স্পনসর ছিল।
এপ্রিল ২০০৮-এ, বাফুফে বাংলাদেশ ফুটবল ফেডারেশনের স্পনসরশিপ হিসাবে তিন বছরের জন্য একটি বহুজাতিক মোবাইল অপারেটর কোম্পানি, সিটিসেল (প্যাসিফিক বাংলাদেশ টেলিকম লিমিটেড) থেকে তিন বছরের জন্য ৳১৬,০০,০০,০০০ (প্রায় $২২,৫৮,৭১৪ এর সমতুল্য) সুরক্ষিত করে, যা। বাংলাদেশ ফুটবলের ইতিহাসে ফুটবল স্পন্সরশিপের অর্থ রক্ষায় এটি একটি রেকর্ড।
পরবর্তীতে ২০১০ সালে, এটি BFF এর টুর্নামেন্টের স্পনসরশিপের জন্য গ্রামীণফোন - দেশের শীর্ষস্থানীয় মোবাইল ফোন অপারেটর-এর সাথে চুক্তি করে।
বাফুফে এক বছরের জন্য $৭০,০০০ সুরক্ষিত করে যখন নিটল-টাটা আবার ২০১৩-১৪ মৌসুমের জন্য অফিসিয়াল স্পনসর হয়ে ওঠে।
১৩ মার্চ ২০২২-এ দুই বছরের চুক্তির পর পুস্তি বাংলাদেশ ফুটবল ফেডারেশনের পানীয় অংশীদার হয়ে ওঠে।
সেন্ট লুসিয়া

সেন্ট লুসিয়া ক্যারিবীয় অঞ্চলের একটি দ্বীপ রাষ্ট্র।
সেন্ট লুসিয়া রাজধানী শহর কাস্ট্রি (জনসংখ্যা ৬০,২৬৩) যেখানে জনসংখ্যার ৩২.৪% বসবাস করে। অন্যান্য প্রধান শহরে মধ্যে গ্রোস আইসলেট, Soufrière, এবং ভিয়ুক দুর্গ অন্তর্ভুক্ত।
সবচেয়ে বেশি কর ফাঁকি দেওয়া হয় এমন ১৭টি দেশের তালিকায় স্থান পেয়েছে এই দ্বীপ রাষ্ট্র।
এই দেশে এয়ারপোর্ট থেকে ভিসা মিলে।
জনসংখ্যার অনুপাতে নোবেল বিজয়ীর তালিকায় দ্বিতীয়তে অবস্থান করছে সেন্ট লুসিয়া।
যুগোস্লাভিয়া

যুগোস্লাভিয়া (সার্বিয়ান, ক্রোয়েশিয়ান, বসনিয়ান, ম্যাসেডোনিয়ান, স্লোভেনিয়া: "Jugoslavija"; সিরিলিক লিপি: Југославија "য়ুগোস্লাভিয়া"; ইংরেজি: "দক্ষিণ স্লাভিয়া" অথবা "দক্ষিণ স্লাভসের ভূমি") একটি শব্দ যা তিনটি রাজনৈতিক সত্ত্বা বর্ণনা করে, যা বিংশ শতাব্দীতেশতাব্দীতে সর্বাপেক্ষা ইউরোপের পশ্চিমী অংশে বলকান উপদ্বীপে ক্রমাগতভাবে বিদ্যমান ছিল।
১৯১৮ সালের ১লা ডিসেম্বর দক্ষিণ ইউরোপে সার্বিয়া রাজ্য, মন্টিনিগ্র রাজ্য ও হলি রোমান সম্রাজ্যের ক্রট-স্লোভানিয়া অংশ মিলে গঠন করে নতুন রাষ্ট্র যুগোস্লাভিয়া। এর রাজধানী করা হয় বেলগ্রেড ও পোদগোরিচা। যুগোস্লাভিয়া নামের অর্থ দক্ষিণ স্লাভদের দেশ। পূর্ব ইউরোপের বাসিন্দাদের বেশির ভাগই নৃতাত্ত্বিক দিক দিয়ে বৃহত্তর স্লাভ জাতির অংশ। দ্বিতীয় বিশ্বযুদ্ধে জার্মানি র কাছে পরাজিত যুগোস্লাভিয়া যুদ্ধের পরে মার্শাল টিটোর নেতৃত্বে সমাজতান্ত্রিক ব্যবস্থার প্রতি ঝুঁকে পড়ে।
নাৎসি জার্মানি যুগোশ্লাভিয়ার ওপর ১৯৪১ সালে হামলা করে। যুগোশ্লাভিয়ার সর্বোচ্চ সামরিক নেতাগণ জার্মানির কাছে পরাজয় বরণ করেন। যুগোশ্লাভিয়ার রাজা তার সরকার বিদেশে স্থাপন করেন। যুগোশ্লাভিয়ার ওপর তখন জার্মানি সামরিক দখল কায়েম করে। যুগোশ্লাভিয়ার অনেক ভূখণ্ড দখল করে নেয় বুলগেরিয়া, হলি রোমান সাম্রাজ্যএর হাঙ্গেরি ও ইতালি। যুগোশ্লাভিয়া কমিউনিস্ট পার্টি মার্শাল টিটোর দিক নির্দেশনায় দৃঢ়ভাবে বিদেশী আগ্রাসনকারীদের প্রতিরোধ করে। যুগোশ্লাভিয়ার কমিউনিস্ট পার্টি সারাদেশের জনগণকে নিয়ে স্বাধীনতা অর্জন করার জন্যে আগ্রাসনকারীদের প্রতিরোধ করে। যুগোশ্লাভিয়া কমিউনিস্ট পার্টি যুগোশ্লাভিয়া জাতীয় মুক্তি মোর্চা গঠন করে প্রতিরোধ করে।
১৯৪৩ সালে মার্শাল টিটো নেতৃত্বে যুগোশ্লাভিয়া জাতীয় মুক্তি মোর্চা প্রতিষ্ঠা করে অস্থায়ী সরকারের দায়িত্ব গ্রহণ করে। যুগোশ্লাভিয়ার জাতীয় বাহিনী ৭ বার আক্রমণ প্রতিরোধ করে জার্মান বাহিনীর এবং ১৯৪৪ সালের যুদ্ধে সারাদেশের অধিকাংশ মুক্ত করে। পরে সোভিয়েত ইউনিয়নের বাহিনী আর যুগোশ্লাভিয়ার যৌথ বাহিনী সম্মিলিত ভাবে যুগোশ্লাভিয়াকে মুক্ত করার যুদ্ধ শুরু করে। রাজধানী বেলগ্রেড ও পোদগোরিচা মুক্ত হয় , যুদ্ধে মোট ১৫ হাজার জার্মান সেনা মারা যায়, ৯ হাজারকে আটক করা হয় । ১৯৪৫ সালে যুগোশ্লাভিয়া গণতান্ত্রিক প্রজাতন্ত্রের অস্থায়ী সরকার স্থাপন করেন। সোভিয়েত ইউনিয়ন আর যুগোশ্লাভিয়ার যৌথ বাহিনী সারাদেশকে মুক্ত করে।
পরে নব্বইয়ের দশকে একে একে চারটি যুদ্ধের মাধ্যমে ২৫ জুন ১৯৯১সালে ক্রোয়েশিয়া ওস্লোভেনিয়া ৮ সেপ্টেম্বর ১৯৯১সালে উত্তর মেসিডোনিয়া আর ৩ মার্চ ১৯৯২সালেবসনিয়া ও হার্জেগোভিনা স্বাধীন হয়ে যায়। সার্বিয়া আর মন্টেনিগ্রো ‘ফেডারেল রিপাবলিক অব যুগোস্লাভিয়া’ নাম নিয়ে কিছুকাল টিকে থাকলেও ২০০৬ সালের ৫ই জুন যুগোস্লাভিয়া ভেঙ্গে মন্টেনিগ্রো ও সার্বিয়া স্বাধীন হয়ে যায় এবং তার ফলে ইতিহাসে বিলীন হয়ে যায় যুগোস্লাভিয়া নামের দেশটি।পরবর্তীতে মন্টেনিগ্রো ও সার্বিয়া থেকে ২০০৮সালের ফেব্রুয়ারি মাসে স্বাধীনতা ঘোষণা করেকসোভো এবং ২০১২সালে স্বাধীন হয়।
১. ক্রোয়েশিয়া
২. উত্তর মেসিডোনিয়া
৩. বসনিয়া ও হার্জেগোভিনা
৪. স্লোভেনিয়া
৫. মন্টেনিগ্রো
৬. সার্বিয়া
৭. কসোভো
সুগুমি ওহতা

সুগুমি ওহবা একজন জাপানি মাঙ্গা রচয়িতার ছদ্মনাম। তিনি তার অনবদ্য সৃষ্টি ডেথ নোট মাঙ্গা সিরিজের জন্য পরিচিত। তাকেশি ওবাতার অঙ্কন সংবলিত এই মাঙ্গা ধারাবাহিকটি ২০০৩ থেকে ২০০৬ পর্যন্ত রচিত হয় এবং এর প্রায় ৩০ মিলিয়ন কপি বিক্রি হয়েছে। তার ও ওবাতার দ্বিতীয় ধারাবাহিক বাকুম্যান (২০০৮-২০১২)-ও সফল হয় এবং এর ১৫ মিলিয়ন কপি বিক্রি হয়। ২০১৪ সালে ওহবা "মাই লিটল মনস্টার"-এর রচয়িতা রোবিকোর সাথে মিলে "স্কিপ! ইয়ামাদা-কুন" রচনা করেন। ওবাতার সাথে তার আরেকটি ধারাবাহিক "প্লাটিনাম এন্ড" ২০১৫ সালের ডিসেম্বর থেকে প্রকাশিত হচ্ছে।
ব্ল্যাক সাবাথ

ব্ল্যাক সাবাথ ব্যান্ডদলটি বর্তমান প্রজন্মের অতি জনপ্রিয় হেভি মেটাল গানের উদ্ভাবক। ব্ল্যাক সাবাথের জন্ম ইংল্যান্ডে।
১৯৬৬ সালে ব্ল্যাক সাবাথের পথচলা শুরু হয়। এই বছর বার্মিংহামের চার তরুণ মিলে পলকা টাল্ক ব্লুজ নামের একটি রক ব্যান্ড গড়ে তোলে। এ সময় ব্যান্ডটির লাইনাপ ছিল এরকমঃ
এ ব্যান্ডটি প্রথমদিকে ব্লুজ রক ও হার্ড রক ধারার গান করতো। তারা জিমি হেনডক্সের মত বিখ্যাত রক তারকাদের গান করত।
১৯৬৯ সালে ব্যান্ডের বেইজবাদক বাটলার ব্ল্যাক সাবাথ নামে একটি গান লিখলেন। সেখান থেকেই ব্যান্ডের নাম পাল্টে ব্ল্যাক সাবাথ রাখা হয়।
১৯৭০ সালে তাদের দি এপোনিমাস ব্ল্যাক সাবাথ নামে তাদের প্রথম অ্যালবাম প্রকাশিত হয়। অ্যালবামটি প্রকাশের সাথে সাথেই বিশ্বজুড়ে বিশাল জনপ্রিয়তা এবং সফলতা পায়। রক সঙ্গীতের ভক্তরা প্রথম হেভি মেটাল ধারণার সাথে পরিচিত হন এ অ্যালবামের মাধ্যমে। মূলত ব্যান্ডের সদস্যরা শ্যালো টাইপ সঙ্গীতের প্রতিবাদ হিসেবে এই ধারার গানের সূচনা করেন। ষাটের দশকের খুব নরম অনুভূতির এক ধরনের গান ব্যাপক জনপ্রিয় ছিল। ব্ল্যাক সাবাথের সদস্যরা চিন্তা করলেন মানুষের মধ্যে একটু প্রতিবাদী এবং বিদ্রোহের ভাব থাকা উচিত- এ চিন্তা থেকেই মূলত হেভি মেটাল সৃষ্টি করলেন তারা।
১৯৭০ সালেই ব্ল্যাক সাবাথের দ্বিতীয় অ্যালবাম প্যারানয়েড প্রকাশিত হয়। এ অ্যালবামের ওয়ার পিগস গানটা ছিল ভিয়েতনাম যুদ্ধে প্রতিবাদে করা।
এর পরে ব্ল্যাক সাবাথের গান আরো শক্ত হয়। এর পেছনে একটি মজার কাহিনী রয়েছে। গীটারবাদক ইউম্মি বাম হাতের দুটি আঙুলে এক দুর্ঘটনায় আহত হন। সে হাতেই তিনি গীটারের ফ্রেট ধরতেন। আঙুলের চাপ কমানোর জন্য গীটারের টিউন নামিয়ে তিনি ই থেকে সি শার্পে নিয়ে এলেন। ফলে এরপর আহত আঙুল নিয়েই তিনি গীটার বাজাতে পারলেন। বেইজবাদক বাটলারও সে অনুযায়ী তার গীটার টিউন করলেন। ফলে তৈরি হলো আরো শক্ত শব, ডার্ক রিফের। ব্ল্যাক সাবাথ তাদের এই ডার্ক রিফের জন্য বিখ্যাত।
ব্ল্যাক সাবাথে পরবর্তীতে ভোকাল ও অন্যান্য সদস্য পরিবর্তিত হয়। প্রথম খুব সফল হলেও পরবর্তীকালে ব্যর্থতার জন্য ১৯৭৯ সালে ব্যান্ড ছাড়তে বাধ্য করা হয় ভোকাল ওজিকে। তার গাওয়া কিছু বিখ্যাত গান হলো আয়রন ম্যান, এন আই বি, চিলড্রেন অফ দি গ্রেভ, চেঞ্জেস, হার্ড রক এনথেম নামে পরিচিত সুপারনট এবং স্নোব্লাইন্ড ইত্যাদি। এরপর ব্যান্ডে ভোকাল হিসেবে যোগ দেন কিংবদন্তি রক ব্যান্ড রেনবোর ভোকাল ডিও। তার গাওয়া জনপ্রিয় গান হলো জেরুসালেম, হেভেন এন্ড হেল ইত্যাদি। এক বছর পর ডিও ব্যান্ড ত্যাগ করেন। এরপর বিখ্যাত ব্যান্ড ডিপ পার্পলের ভোকাল অল্প কিছুদিনের জন্য ব্ল্যাক সাবাথে ছিলেন। এরপর কিছুদিন কোন শক্তিশালী ভোকাল ব্যান্ডে কাজ করেন নি। এ সময় তাদের প্রচন্ড দুরবস্থা যাচ্ছিল। এরপর টনি মার্টিন ব্যান্ডে যোগ দিলে ব্ল্যাক সাবাথ আবারো প্রাণ ফিরে পায়। তার গাওয়া অসম্ভব জনপ্রিয় একটি গান হলো হেডলেস ক্রস। টনি ১৯৯২ সালে ব্যান্ড ত্যাগ করেন। ডিও আবারো ব্যান্ডে যোগ দেন। অনেক ভাঙাগড়ার পর ব্যান্ডের প্রথম ভোকাল ওজি অসবোর্ন ১৯৯৭ সালে আবারো ব্যান্ডে ফিরে আসেন।
উদর

উদর মেরুদন্ডী প্রাণীর দেহের একটি প্রধান অংশ। এটি বক্ষদেশের পশ্চাদ্ভাগে থাকে। স্তন্যপায়ী প্রাণীর ক্ষেত্রে এর পুরোভাগে মধ্যচ্ছদা থাকে এবং পশ্চাদ্ভাগে শ্রোণি থাকে। মধ্যচ্ছদা উদর-গহবর থেকে প্লুরাল এবং পেরিকোর্ডিয়াল গহবরকে পৃথক রাখে। একময়াত্র স্তন্যপায়ী ছাড়া সব মেরুদন্ডী প্রাণীর ফুসফুস এবং উদরের viscera একই সাধারণ গহবরের মধ্যে থাকে যা Pluero-peritoneal cavity নামে পরিচিত।
উদর গহবরে অবস্থিত viscera সমূহ একটি পেরিটোনিয়াল পর্দা দিয়ে মোড়ানো থাকে। বিভিন্ন অঙ্গ থেকে পেরিটোনিয়াল পর্দা দেহ প্রাচীরে Mesenteries আকারে আটকানো থাকে। কিছু কিছু পর্দার ভাঁজ Omentum তৈরি করে।
অর্থ্রোপড এবং অন্যান্য প্রাণীর দেহের উদরের অংশ বোঝানোর জন্য abdomen শব্দটি ব্যবহৃত হয়ে থাকে।
ঢাকা সিনিয়র ডিভিশন ফুটবল লিগ

ঢাকা লিগ বর্তমান নাম ঢাকা সিনিয়র ডিভিশন ফুটবল লিগ হলো বাংলাদেশের তৃতীয় স্তরের ফুটবল লিগ। ২০০৬ সাল পর্যন্ত বাংলাদেশ ফুটবল ফেডারেশনের শীর্ষ বিভাগ ছিল। কেবল ঢাকার কয়েকটি দলকে নিয়ে এই লিগ খেলা হত।
ফেডারেশন কাপ (বাংলাদেশ)

ফেডারেশন কাপ (পূর্বে বাংলাদেশ ফেডারেশন কাপ নামে পরিচিত) হচ্ছে বাংলাদেশের পুরুষ ফুটবল ক্লাবের মধ্যকার আয়োজিত ফুটবল প্রতিযোগিতা। এই প্রতিযোগিতাটি ১৯৮০ সালে প্রতিষ্ঠিত হয় এবং বাংলাদেশ ফুটবল ফেডারেশন কর্তৃক পরিচালিত হয়, যা দেশের সব ধরনের প্রতিযোগিতামূলক খেলার কার্যক্রম নিয়ন্ত্রণ করে। দেশের বাংলাদেশ প্রিমিয়ার লিগ এবং অন্যান্য ক্লাবের দলগুলো এই প্রতিযোগিতায় প্রতিদ্বন্দ্বিতা করে, তবে পূর্বে মাঝেমধ্যে কিছু ভারতীয় ক্লাবকে এই প্রতিযোগিতায় অংশগ্রহণ করার ক্ষেত্রে আমন্ত্রণ জানানো হতো। 
এপর্যন্ত এই প্রতিযোগিতাটি ৭টি ক্লাব জয়লাভ করেছে, যার মধ্যে ৫টি ক্লাব একাধিকবার জয়লাভ করেছে। ঢাকা আবাহনী এই প্রতিযোগিতার ইতিহাসের সবচেয়ে সফল ক্লাব, যারা সর্বমোট ১২ বার শিরোপা জয়লাভ করেছে। দ্বিতীয় স্থানে রয়েছে মোহামেডান স্পোর্টিং ক্লাব, যারা এপর্যন্ত ১১ বার। বর্তমান চ্যাম্পিয়ন বসুন্ধরা কিংস ২০২৩–২৪ মৌসুমের ফাইনালে ঢাকা মোহামেডানকে ২–১ গোলে হারিয়ে ক্লাবের ইতিহাসে তৃতীয়বারের মতো ফেডারেশন কাপের শিরোপা ঘরে তুলতে সক্ষম হয়।
ফেডারেশন কাপের প্রতিটি আসরে সর্বমোট ১৩টি দল অংশগ্রহণ করে। দলগুলোকে ৪ গ্রুপে বিভক্ত করা হয়। প্রতিটি গ্রুপ হতে দুটি দল নকআউট পর্বে খেলার জন্য উত্তীর্ণ হয়।
মুক্তিযোদ্ধা সংসদ ক্রীড়া চক্র

মুক্তিযোদ্ধা সংসদ ক্রীড়া চক্র বাংলাদেশের একটি ফুটবল ক্লাব। এটি ঢাকার দল।
২০২২-২৩ মৌসুমের জন্য মুক্তিযোদ্ধা সংসদ ক্রীড়া চক্রের খেলোয়াড়।
২০১৪ সালে বিবিএস কেবলস, দলটির পৃষ্ঠপোষক ছিল।
কাও শিংচিয়েন

কাও শিংচিয়েন (; জন্ম জানুয়ারি ৪, ১৯৪০) একজন চীনা ঔপন্যাসিক, নাট্যকার, সাহিত্য সমালোচক এবং অনুবাদক। তিনি ২০০০ সালে সাহিত্যে নোবেল পুরস্কার লাভ করেন। সাহিত্য রচনা ছাড়াও অনুবাদক হিসেবে তার খ্যাতি রয়েছে। তিনি প্রধানত স্যামুয়েল বেকেট এবং ইউজিন আয়নেস্কোর রচনাসমূহ চীনা ভাষায় অনুবাদ করেছেন।
কাও শিংচিয়েন ১৯৪০ সালের জানুয়ারি ৪ তারিখে চীনের চিয়াংশি প্রদেশের কানচৌ (ফিনিন Ganzhou) অঞ্চলে জন্মগ্রহণ করেন। এখানেই তার শিক্ষাজীবনের সূত্রপাত। তবে তিনি উচ্চতর শিক্ষা গ্রহণ করতে পারেননি। ১৯৭৯ সালে লেখালেখি শুরু করেন। একই সাথে তিনি চীনের সমাজতান্ত্রিক দলের সদস্য ছিলেন। ১৯৮১ সালে তিনি "অ্যা প্রিলিমিনারি ডিসকাশন অফ দ্য আর্ট অফ মডার্ন ফিকশন" লিখে সমসাময়িক লেখক ও সমালোচক সমাজের দৃষ্টি আকর্ষণ করতে সমর্থ হন। ১৯৮৬ সালে তার বিখ্যাত বই "দ্য আদার শোর" প্রকাশিত হয়। এই বইয়ের বিরুদ্ধে পশ্চিমা অপসংস্কৃতির সংক্রমণের অভিযোগ উত্থাপিত হয়। এতে তিনি চীন সরকারের বিরাগভাজন হয়ে পড়েন। তাকে গ্রেপ্তারের আশঙ্কা দেখা দেয়।
একই সময় তার ফুসফুসের ক্যান্সার হয়েছে বলে ডাক্তারী পরীক্ষায় ইঙ্গিত করা হয় যা পরে ভুল প্রমাণিত হয়েছিল। একই সঙ্গে পুলিশী ঝামেলা এড়াতে এবং ক্যান্সার হয়েছে বলে জীবনের আশা একরকম ত্যাগ করেই তিনি এক অনির্দিষ্ট ও নিরুদ্দেশ যাত্রায় ঘর ছেড়ে বেরিয়ে পড়েন। দীর্ঘ প্রায় ১০ মাস ইয়াংজি নদীর কূল ধরে হেঁটে চলেন। একে তার জীবনের মহান "অডিসি" বলে উল্লেখ করা হয়েছে। বলা হয়েছে এ হেন অনিশ্চিত অভিযাত্রার মধ্য দিয়ে তার পুনর্জন্ম হয়েছিল; তিনি জীবন সম্পর্কে অভিজ্ঞ এক পূর্ণবয়স্ক পুরুষে পরিণত হন। এই অডিসিতে তিনি ১৫,০০০ কিলোমিটার হেঁটেছিলেন বলে ধারণা করা হয়। এই অভিযানে চীনের বিভিন্ন প্রত্যন্ত স্থানের সংস্কৃতি ও জীবনযাত্রার সাথে তার পরিচয় ঘটে। এই ভ্রমণের অভিজ্ঞতা থেকে পরবর্তীতে তিনি একটি ভ্রমণকাহিনী ও স্মৃতিচারণমূলক উপন্যাস রচনা করেন যার নাম "সোউল মাউন্টেইন" (এই উপন্যাসটির বাংলা অনুবাদ আত্মাপর্বত নামে প্রকাশিত হচ্ছে)।
ভ্রমণ শেষে তিনি আবার সক্রিয় লেখালেখি শুরু করেন।
তিয়েন আনমেন স্কোয়ারে চীন সরকারের ছাত্র হত্যার প্রতিবাদে তনি "ফিউজিটিভ" নামে একটি প্রেমের গল্প লিখেন যা ১৯৮৯ সালে প্রকাশিত হয়। এটি প্রকাশের সাথে সাথে তাকে রাষ্ট্রীয়ভাবে অবাঞ্ছিত ব্যক্তি (persona non grata) ঘোষণা করা হয় যার কারণে তিনি দেশ ত্যাগ করতে বাধ্য হন। চীন ছেড়ে তিনি ফ্রান্সে চলে যান। ১৯৯৭ সাল থেকে তিনি নিয়মত ফ্রান্সের প্যারিসে বসবাস করছেন। ১৯৯৮ সালে ফ্রান্সের নাগরিকত্বও লাভ করেন।
তিনি মূলত নাটক রচনাতেই বিশেষ পারদর্শিতা দেখিয়েছেন। তার আগে চীনে মূলত নৃত্যনাট্যের ঐতিহ্যগত কাঠামো অনুসরণ করা হতো। তিনিই প্রথম এ ধরনের নৃত্যনাট্যে সংলাপ সংযোজন করেন।
আলজেরিয়ার স্বাধীনতা যুদ্ধ

আলজেরিয়ার স্বাধীনতা যুদ্ধ () ছিল ফ্রান্সের শাসনের বিরুদ্ধে আলজেরিয়ার স্বাধীনতার লড়াই । ১৯৫৪ থেকে ১৯৬২ পর্যন্ত এই যুদ্ধ চলে। ১৯৬২ সালের জুলাই মাসে ফ্রান্সের ঔপনিবেশিক শাসনের অবসান ঘটিয়ে স্বাধীন দেশ হিসেবে আলজেরিয়ার অভ্যুদয় হয়। আলজেরিয়ার স্বাধীনতা যুদ্ধ ছিল কোন ইউরোপীয় শক্তি ও তার উপনিবেশের মধ্যে সংঘটিত দীর্ঘতম যুদ্ধ। যুদ্ধটি ফ্রান্সের অভ্যন্তরীণ স্থিতিশীলতার উপর হুমকি হয়ে দাঁড়িয়েছিল। ফ্রোঁ দ্য লিবেরাসিওঁ নাসিওনাল (Front de Libération Nationale) বা আলজেরীয় জাতীয় মুক্তি ফ্রন্ট শহর ও গ্রামাঞ্চলে এই গেরিলা যুদ্ধে নেতৃত্ব দেয়।
যুদ্ধে ৯০ লক্ষ আলজেরীয় অধিবাসীর প্রায় ৫ লক্ষ নিহত হন।
ফ্রেদেরিক মিস্ত্রাল

ফ্রেদেরিক মিস্ত্রাল () (৮ সেপ্টেম্বর, ১৮৩০ - ২৫ মার্চ, ১৯১৪) বিখ্যাত ফরাসি সাহিত্যিক। তিনি ১৯০৪ সালে আরেক বিখ্যাত স্পেনীয় সাহিত্যিক হোসে এচেগারাইয়ের সাথে যৌথভাবে সাহিত্যে নোবেল পুরস্কার লাভ করেন।
মিস্ত্রাল ১৮৩০ সালের ৮ই সেপ্টেম্বর তারিখে ফ্রান্সের মাইয়ান গ্রামে জন্মগ্রহণ করেন। তার পিতা ফ্রান্সের রোন নদীর উপত্যকার সম্ভ্রান্ত কৃষক ছিলেন। এই রোন উপত্যকাতে মিস্ত্রালের শৈশব ও কৈশোর কেটেছে। এই স্থানের প্রাকৃতিক সৌন্দর্য তাকে ছোটবেলাতেই বিমোহিত করেছে। এর ফলে তখন থেকেই তার মধ্যে কাব্যিক প্রতিভার জন্ম হয়। তিনি পড়াশোনা করেছিলেন আভিনিয়োঁ কলেজে। কলেজ জীবনেই তিনি হোমার, ভার্জিল এবং অন্যান্য বিখ্যাত লেখকদের সাহিত্য পড়ে ফেলেছিলেন। কলেজের পাঠ শেষ করে তিনি আইন বিষয়ে উচ্চতর পড়াশোনা শুরু করেন। আইনশাস্ত্রে পড়লেও তার মধ্যে কাব্যচর্চার প্রেরণা সর্বদা জাগরূক ছিল। আইন পাশ করার পর ১৮৫১ সালে তাই তিনি পুরোদমে সাহিত্যচর্চা শুরু করেন।
তার সাহিত্যচর্চায় সাথী হয়েছিলেন তার বেশ কিছু বন্ধু। এই বন্ধুদের সাথে মিলেই তিনি ফ্রান্সের বিখ্যাত অক্সিটান তথা প্রোভঁসাল সাহিত্যের পুনরুজ্জীবনের জন্য একসাথে কাজ করা শুরু করেন। এই সাহিত্য ১২শ-১৩শ শতকে ফ্রান্সের অন্যতম প্রভাবশালী সাহিত্য হিসেবে প্রতিষ্ঠিত হয়েছিল। এই পুনরুজ্জীবন কর্মে তাদের প্রাথমিক কাজ ছিল একটি সাহিত্য মুখপাত্র তথা সাময়িকী প্রকাশ। তারা এই সাময়িকীর নাম দিয়েছিলেন "আলমানাক দ্য প্রোভাঁস"। এই সাহিত্য ধারা চর্চার সময়ই মিস্ত্রাল তার বিখ্যাত মহাকাব্য "মিরেইও" ("Mireio')' রচনা করেন। এই মহাকাব্যের বিষয়বস্তু ছিল এক কিশোরীর প্রেমের আকুতি। এই মহাকাব্য পাঠ করে আরেক বিখ্যাত ফরাসি কবি আলফোঁস দ্য লামার্তিন (Alphonse De Lamartine) বলেছিলেন:
মিস্ত্রালের আরেক বিখ্যাত কাব্যগ্রন্থ "Leis isclas d'aur" (স্বর্ণদ্বীপপুঞ্জ) প্রকাশিত হয় ১৮৫৭ সালে। এই বই প্রকাশের প্রায় এক বছর পর অর্থাৎ ১৮৫৮ সালের দিকে মিস্ত্রাল দিজোঁ শহরের "মেরি বিভিইরি" নামে এক মহিলাকে বিয়ে করেন। তার জীবনের শেষ রচনা ছিল "Anglore: The Song of the Rhone"। এই কাবিতায় তিনি তার বাল্যকালের স্মৃতিবিজড়িত রোন নদীর গতিপথের দুই পাশের প্রাকৃতিক দৃশ্য বর্ণনা করেছেন। মিস্ত্রাল শেষ জীবনে ব্রঙ্কাইটিস রোগে আক্রান্ত হন। এই রোগের কারণেই তিনি ১৯১৪ সালের মার্চ ২৫ তারিখে মৃত্যুবরণ করেন।
ম্যানচেস্টার

ম্যানচেস্টার ইংল্যান্ডের একটি শহর ও গ্রেটার ম্যানচেস্টার কাউন্টির একটি মেট্রোপলিটন বোরো। ১৮৫৩ সাল থেকে ম্যানচেস্টার ইংল্যান্ডের শহর হিসেবে মর্যাদা পেয়ে আসছে। এর জনসংখ্যা ৪৪১,২০০ যা জনসংখ্যার দিক দিয়ে গ্রেটার ম্যানচেস্টারের বৃহত্তম শহর। গ্রেটার ম্যানচেস্টারের শহরতলীর কিছু অংশ ম্যানচেস্টারের মধ্যে পড়েছে যার জনসংখ্যা ২,২৪০,২৩০, যা একে যুক্তরাজ্যের তৃতীয় বৃহত্তম শহরতলীর মর্যাদা দিয়েছে।
উত্তর ইংল্যান্ডের সর্ববৃহৎ শহর, ম্যানচেস্টারকে প্রায়শই উত্তর ইংল্যান্ডের রাজধানী বলা হয়ে থাকে। ম্যানচেস্টার বর্তমানে শিল্পকলা, গণমাধ্যম, উচ্চ শিক্ষা, ও বাণিজ্য কেন্দ্র এবং যুক্তরাজ্যের দ্বিতীয় শহর হিসেবে পরিচিতি পেয়েছে। লন্ডন ও এডিনবার্গের পর এটি যুক্তরাজ্যের তৃতীয় বৃহত্তম এলাকা যতে বিদেশীরা ঘুরতে আসেন।
ম্যানচেস্টার বিশ্বের প্রথম শিল্প নগরী হিসেবে আখ্যায়িত হয়েছে। বিশ্বের প্রথম শিল্প বিপ্লব ম্যানচেস্টার শহরে অনুষ্ঠিত হয়েছে। বিশ্বের টেক্সটাইল সামগ্রী নির্মাণ ও সূতা শিল্পের জন্য এটি একটি প্রধান কেন্দ্র। ১৯শতকের শুরুতে এর ডাকনাম হয়েছিল কটনোপোলিশ। ম্যানচেস্টারের বিস্তীর্ণ অঞ্চলে সূতার মিলের আধিক্যের কারণেই এই নাম হয়েছে।
ম্যানচেস্টার সিটি সেন্টার বর্তমানে ইউনেস্কোর বিশ্ব ঐতিহ্যবাহী স্থান এর আপাত তালিকায় স্থান পেয়েছে, যার প্রধান কারণ মূলত এর কারখানা ও খালের নেটওয়ার্ক, যেটির উন্নয়ন শুরু হয়েছে ১৯শতকের শুরুর দিকে।
ম্যানচেস্টার ক্রীড়া ক্ষেত্রেও বিখ্যাত। প্রিমিয়ার লীগের দুটি প্রধান ফুটবল দল ম্যানচেস্টার ইউনাইটেড এবং ম্যানচেস্টার সিটি এই শহরে অবস্থিত। সিটি অফ ম্যানচেস্টার স্টেডিয়াম শহরের গুরুত্বপূর্ণ ফুটবল স্টেডিয়াম। ২০০২ সালের কমনওয়েলথ গেমস এখানে অনুষ্ঠিত হয়েছে।
ম্যানচেস্টার বিমানবন্দর শহরের প্রধান ও উত্তর ইংল্যান্ডের বৃহত্তম বিমানবন্দর।
Hallo liebe leute